Kendu ezazu pijama, eta hartu ohitura onak

Egoerak hala bultzatuta, halabeharrez eta, batik bat, osasun neurriengatik, gizarte oso bat etxean giltzapetuta geratu da. Horrek jendearen beste fakultate batzuk atsekabetu ditzake. Beraz, latinezko men sana in corpore sano atsotitz ezaguna kolokan jarri ez dadin, Azkoitiko Kirol Orientazio Zerbitzuko arduradun Ainhize Azpiazuk jendea sasoian egoteko hainbat aholku eta ohitura proposatu ditu.

Ariketa fisikoa

Errutina bat zehaztea aholkatzen du Ainhize Azpiazuk, eta, adibidez, proposatzen du goizean indarra lantzea eta arratsaldean ariketa aerobikoa egitea. Gisa horretan, egituratuta izango luke norbanakoak eguna. Gainera, indarra lantzeko ariketak etxean topatu daitezken gauzekin egin daitezkeela esan du, pisuak edo gomarik izan ezean; esaterako, esne kaxekin, detergente potoekin edo liburuz betetako motxilekin.

Ariketa aerobikoa edo kardioa bizikleta estatikoan egin daiteke; beste batzuek ergonometroa edo korrikako zinta ere izan dezakete. Halako aparaturik ez dutenak oinez ibil daitezke etxetik, ibilbide bat diseinatuz eta horri itzuliak emanez.

Indarrari ordubete eskaintzea dela egokia adierazi du, eta aerobikoari 30-40 minutu.

Eskailerak erabili

Egun batzuk izango dira nahitaez etxetik atera beharrekoak, batez ere, erosketak egiteko edo botikara joateko. Kasu horietan, igogailua erabili ordez, eskailerak erabiltzea gomendatzen du kirol orientatzaileak. “Egun hauetan ariketa gutxiago egiten denez, horretarako aprobetxatu daiteke”.

Jatekoarekin kontziente

Azkenean, etxean sartuta egotearen eraginez, gorputzak energia gutxiago erretzen du. “Beraz, inoiz baino gehiago erreparatu behar diogu jaten dugunari. Tentazio asko daude, denbora asko ematen dugulako etxean. Kontziente izan behar dugu horretaz”, nabarmendu nahi izan du Azpiazuk. Elikadura zaindu egin behar dela dio, gorputzak ez duelako horrenbeste jatekorik behar.

Horri lotuta, aholkatzen du errespetatzeko eguneko otorduak, eta egunero antzeko orduetan egiteko. Halaber, pikoteoak saihestu behar dira; batez ere, desordutan egiten direlako eta, azkenean, egun osoa jaten aritzeko arriskua dagoelako.

Barazki gehiago

Egoera honek sor dezaken antsietatea jatekoarekin asetzen duela jendeak kontatu du orientzaileak. “Dieta orekatu baterako jan behar den guztiaz gain, egokia da barazkiak jatea. Izan ere, asko asetzeaz gain, kaloria askorik ez dute. Momentu askotan, antsietatea lasaitu ahal diezaguke”. Horri lotuta, bazkalostean lo kuluxka egitea ere mesedegarria dela aipatu du.

Sofa xurgatzailea

Kirol Orientzaio Zerbitzuko arduradunak dio oso ongi dagoela filmak eta telesailak ikusteko aprobetxatzea egun hauek, baina ez du gomendatzen ordu eta erdi edo bi ordutik gora sofan geratzea. “Azkenean, sofak xurgatu egiten gaitu!”. Aipatu denbora tarte hori igaro ondoren, beste zerbait egitearen aldekoa da: irakurri, sudoku bat egin, idatzi…

Eguneko zikloa bete

Erritmo zirkadiarrak dira giza gorputzak egiten dituen aldaketak egun osoan zehar, bai fisikoak, bai mentalak, baita jarrerari dagokionak ere, argitasunaren arabera. Egun hauetan jendea etxean sartuta dagoenez, ez dago bere egunerokoa modu arrunt batean egiten. Gizartea aztoratuta dabil. Erritmo zirkadiar horiek ongi funtzionatzeko, eguneroko errutina normaltasunez egitea proposatzen du Azpiazuk, egun osoa pijametan pasatzea saihestuz. Hain zuzen ere, egunero antzeko orduan esnatu, dutxatu eta gosaldu; gero, eguneko argitasuna etxera sartzen utzi, eta aukera badago, balkoira atera eta arnasa hartu; eta gauean, ez egon sakelako telefonoan konektaturik edo telebistari begira ordu txikiak arte. Ohera joan aurretik irakurtzeko edo idazteko aholkatzen du, lo hartzeko lagungarri direlako.

Erronka

Jendea animatu nahi du kirol orientatzaileak berrogeialdi hau aprobetxatu dezan ohitura osasuntsuak barneratzeko. Erronka bat bezala har dezan nahi du: “Gure egunerokora itzultzen garenean, ze hau egunen batean bukatu egingo da, lehen geneukan errutina baino zertxobait osasuntsuagoa izatea da planteatzen dudana. Berrogeialdi honetan zehaztutako ohitura hauek aurrera begira ere mantentzea, geroan ere gure bizitza osasuntsuagoa izateko”.


Aitor Zubietak pilotari profesional izateari utziko dio

Belaunean duen lesio baten erruz ezin izanen da gehiago lehiatu. Etxarriarrari uztailaren 7an eginen diote omenaldia, Labriten.

Aitor Zubietak ezin izanen du gehiago pilota partidetan, profesional gisa aritu. Duela hamaika hilabete geldirik dago Etxarriarra eta gaur iragarri du, medikuek gomendatuta, ezin izanen duela kantxara itzuli. Belaunean du lesioa Zubietak.

Malko artean eman du gaur agerraldia. Juan Martinez de Irujok esan bezala, berak ere pilotari izaten segituko du nahiz ez profesionaletan, eta Irujok bezala asmoa du kantxan segitzeko.

2015eko irailean lesionatu zen azkenekoz, Bermeon. Belauneko lesio hori izan da Etxarri Aranazko pilotaria erretirora behartu duena.

Eskerrak eman dizkie familia eta lagunei, emazteari, gurasoei... «Ni pilotaria banaiz, haiengatik izan da».

Uztailaren 7an omenaldia eginen dio Aspek, Sanferminetako txapelketaren finalean.


Altxatzeaz

Uste dut guztiok ados egonen garela Gaizka Garitanori Almeriako futbol klubeko prentsa aretoan euskarazko galderei euskaraz erantzuteagatik eginiko itsuskeria ezin onartuzkoa delakoan eta erantzun bat behar zuelakoan. Egunkari hau irakurtzen dugun guztiok, esan nahi dut. Ezin bestela. Horregatik ez dut hortik joko.

Agian desadostasunen bat eragin zezakeen erantzun zehatzak. Agian baten batek nahiago izanen zuen Eibarko entrenatzaileak irribarre egin eta didaktikotasunaz azaldu izan balu euskara baleko hizkuntza bat dela eta begirunea zor zaiola eta abar. Bestea konbentzitzen eta zeurera ekartzen saiatzea ongi dago, baina lehenago ezertarako balio ez duela zu zeu konbentzituta ez bazaude. Ni gero eta gutxiago saiatzen naiz inor ezertaz konbentzitzen. Akaso nabarituko zidan irakurleren batek nire hemengoetan. Euskal Herria bizi izan duen bortizkeriak bazter uzten du, gainera, eztabaidetan Stefan Zweigek Die Welt von Gestern-en jasotzen duen gaztaroko bere adiskide baten suhartasunaren aukera: Arnold Schoenberg orduan gaztearen lan atonal baten estreinaldian txistu egindako gizon bati masaileko ozena eman baitzion.

Maiz gelditzen zaigun aukera bakarra altxa eta joatea da.


"Arraunlariak pozik ikustea baino gauza handiagorik ez dago"

Lehen denboraldia du entrenatzaile lanetan, non eta herriko taldean. Oso arraunlari gutxi dauzka, eta oso gazteak gehienak. Hala ere, aurreko larunbatean, Getariak bandera irabazi zuen KAE 1 ligan.


ELA eta LABek eskuinaren oldarraldiari aurre egiteko beharra azpimarratu dute

ELAren ustez, «itxita» daude euskal nazioaren aitorpenaren alde landu diren bideak. LABen iritzian, ezker subiranismoa indartu behar da


Esker oneko hitzekin ospatu dute euskara ikasten ari diren azpeitiarren festa

Udal Euskaltegian zein mintzapraktika taldeetan hizkuntza ikasten edota maila hobetzen ehundik gora herritar ari dira 2016-2017 ikasturtean. Horietako asko, irakasleak eta udal ordezkariak elkartu ziren Sanagustinen atzo.

Azpeitian euskara ikasten ari diren ikasleen ikasturte hasierako festa ospatu zuten atzo, osteguna, Sanagustin kulturgunean. Josu Labaka Udaleko Euskara batzordeburuaren hitzetan, "euskara ikastera animatu zareten guztion ahalegina, eta euskalduntze eta alfabetatzearen inguruan egiten den lana balorean jartzeko" ekitaldia izan zen atzokoa, iaz lehen aldiz egindakoari jarraipena emanez. Udal Euskaltegian zein mintzapraktika taldeetan euskara ikasi edota maila hobetzeko helburuarekin ehundik gora azpeitiar ari dira 2016-2017 ikasturtean.

Aintzane Agirre euskaltegiko zuzendariak azpeitiarrak "euskaltegira etortzera animatzeko" aprobetxatu nahi izan zuen bere hitzartzea, matrikula epea bukatu arren martxan dituzten hamar taldeetan txertatzeko aukerak badaudelako oraindik. "Kanpotik gure herrira etorri zaizkigunek gure hizkuntza ikasteko orduan azaldu duten jarrera goraipatu" zuen, era berean, Agirrek. "Izan ere, herritar berri hauen konpromisoa ezinbestekoa da gure gizarteak euskaraz bizitzen jarraitzeko", esan zuen Agirrek, gainerako herritarren ekarpenaz ahaztu gabe: "Guk, euskaldunok, euskaraz jarduten dugun neurrian bultzatuko ditugu besteak ere euskaraz egitera".

Herritar horietako bat da Carmen Calzas. Mintzapraktika taldeetan dabil Calzas euskara ikasten eta bere esperientziaren berri eman zuen atzoko ekitaldian. Calzasentzat, "oso aberasgarria da, adibidez, zeurea ez den hizkuntza batean liburu bat irakurri ahal izatea. Hizkuntzek aberastu egiten gaituzte. Eta uste dut betebeharra daukagula, betebehar morala esango nuke, hartzen gaituen herrialdeko hizkuntza ikasteko, beraiek ematen ari zaizkiguna esker onez itzuli ahal izateko". Mintzapraktikako ikasle guztien izenean eskerrak eman zizkien Calzasek Udal Euskaltegiko irakasleei eta, "bereziki", mintzapraktika taldeetan boluntario aritzen diren irakasleei, "gurekin hartzen duzuen pazientziagatik, zuen denbora librean doan, astero, gurekin egoteagatik".

Eneko Etxeberria alkateak, bere aldetik, euskara ikasten ari direnei "eskerrak eman" zizkien; "plazer bat da guretzat, euskara ikastea Azpeitia eta gure kultura ezagutzeko bidea ere badelako. Ez zarete damutuko, euskararen mundua zoragarria delako", esan zien. Labakak bezala, Udal Euskaltegiko eta mintzapraktika taldeetan euskara irakasten laguntzen ari direnen lana eskertu eta goraipatu zuen alkateak.

Azalpenen ondoren, taldeko argazkia atera zuten Sanagustinen elkartutako guztiek eta, bukatzeko, mokadutxoa egiteko aukera ere izan zuten.


Bibliotekako lehen solairua eraberrituko dute

Manuel Lekuona biblioteka.

Manuel Lekuonako haurren saila eraberrituko dute datorren astetik aurrera, “atseginagoa” izan dadin. Zehazki, hilaren 15etik 21era egingo dituzte itxuraldatzeko lanak.

Horregatik, hainbat ordutegi eta zerbitzu murriztuko dituzte zazpi egun horietan. Bibliotekako lehen solairua itxita egongo da, eta haurrek ezingo dute mailegurik egin. Liburuak eta DVDak maileguan hartu dituztenek, ordea, liburutegiaren kanpoko buzoian utzi ahal izango dituzte.

Liburutegiko helduen saila eta ganbarako Ikasle Gelaren gutxieneko ordutegiak 08:00etatik 14:30 izango dira, eta eta beheko gela 09:00etatik 21:00etara irekita egongo da, baina helduen erabilerarako bakarrik.

Ez da Manuel Lekuona bibliotekan azkenaldian egin dituzten aldaketa bakarrak izan. Horrela, Ikasle Gelak ohiko ordutegia —obrek iraun artean salbu— berreskuratu du, datozen azterketetara arte.


Ozenki Elkarteari esker ‘Cavalleria Rusticana’ ikuskizunerako sarrerak ditugu.

Ikuskizuna martitzenean, martxoak 17, 20:30ean izango da Arrasateko Amaia Antzokian

Parte hartzeko: (Martxoaren 12ra arte) Posta elektronikoz: kluba@goiena.eus Whatsapp/Telegram: Kluba [bazkide zenbakia] CAVALLERIA 688 69 00 07 zenbakira. Parte-hartzaileen artean egingo da zozketa.


'Azpeitiko ahotsak' ekimenean parte hartu duten azpeitiarrei eskertza ekitaldia egin zieten ostiralean

Proiektuan parte hartu duten herritarrei grabazioak jasotzen dituen DVD bana eman zien Julian Eizmendik

Proiektua oraindik bukatu gabe dago; grabatu eta landutako materiala herritarrei erakustea falta da

Joan den ostiralean, udaletxeko areto nagusian egin zitzaien Azpeitiko ahotsak proiektuan parte hartu duten herritarrei eskertza ekitaldia .

Ekitaldiari hasiera Ana Mendizabal Udaleko Euskara Batzordeburuak eman zion. Azpeitiko ondarea jasotzeko egindako lana "oso garrantzitsua" dela esan zuen. Ahotsak taldeko teknikariak hitz egin zuen ondoren eta ekimen honekin, "Azpeitiko euskararen berezitasunak eta azpeitiarren aintzinako ohiturak-eta" jaso nahi izan dituztela adierazi zuen. Azkenik, bideoa jari aurretik, etxez-etxe eta baserriz-baserri ate joka eta elkarrizketak egiten ibili den Aitziberrek hartu zuen hitza. Garai bateko gauzak ezezagun bati kontatzeagatik "eskerrak eman" zizkien parte hartu duten azpeitiarrei.

Lan hau egiterakoan Azpeitiko 13 auzotako etxe eta baserrietan izan ziren elkarrizketak egiten eta grabazioez arduratu den teknikariaren esanetan, "Azpeitiko zenbait auzotako euskera eta Nuarbe eta Matxinbenta ingurukoa zeharo desberdinak dira".

.70 urtetik gorako 67 herritarrek hartu duten proiektua amaitu gabe dago oraindik, baina orain arte egindakoa erakutsi nahi izan zuten atzoko ekitaldian eta bideotxo bat jarri zuten.

Grabazioetan euren bizipenak kontatuz parte hartu duten batzuk bertan izan ziren eta Julian Eizmendi alkateak grabazioak jasotzen dituen DVD bana eman zien. Beste batzuk, berriz, ezin izan zuten joan, baina hauei DVD emateaz Udala arduratuko dela jakinarazi zuten.

Proiektua bigarren fasean

Ahotsak taldeko teknikariak jakinarazi duenez, "hiru fase ditu proiektuak": Grabatzea, grabatutakoa lantzea eta material hori herriari erakustea. Momentu honetan, bigarren fasean dago proiektua, baina aurrerago aurkeztuko dituzte grabazioak jendaurrean.


Hiru pertsona hil dira Mostolesen, karbono monoxidoa arnastuta

Bertaratu diren suhiltzaileek karbono monoxido kontzentrazio oso altua antzeman omen dute etxebizitzan.

Bi gizonezko eta emakume bat hil dira igande honetan Mostoleseko (Madril) etxebizitzan batean, antza denez, karbono monoxidoa arnastuta, Madrilgo Autonomia Erkidegoko larrialdi zerbitzuek jakinarazi dutenez.

Ezbeharra 19:00ak aldera gertatu da Oviedo kaleko 14. zenbakiko etxebizitza batean.

Gertaeraren tokira bertaratu diren medikuek hiru gazteren heriotza egiaztatu dute. Hirurak, bi gizonezko eta emakumezko bat, etxebizitzako egongelan zeuden.

Bestalde, suhiltzaileek karbono monoxido kontzentrazio oso altua antzeman omen dute etxebizitzan.

Suhiltzaileek eta Poliziak ikerketa zabaldu dute gertaturikoa argitzeko. Antza denez, litekeena da karbono monoxido ihesa galdararen konbustio txarrarengatik edo piztutako su batengatik gertatu izana.


"Aita, zonbia naiz" filma emango dute hondartzan


Hau dena

Normalean ez zara jartzen urruneko planetetan pentsatzen, baina arreta harrapatu zizun berriak: gurea ez den galaxia batean, azalean ur likidoa izan dezakeen planeta bat omen dago, gugandik 44 bat argi-urtera. Bere galaxiako eguzkitik ez urrunegi ez hurbilegi, klima ere gurearen antzekoa izan omen dezake. Bizitzeko modukoa. Bueno, albistea espainolez zekarren Gara egunkariak, habitatzeko modukoa izango litzateke itzulpena. Gurea bezala, alegia: habitatzeko modukoa bai, bizitzeko modukoa gutxitan.

Eguzkia bai, ura ere bai, muskerrak izan ginen orain hurrena, baina gaur, antropozenoan sartuta, ez dira nahikoa eguzkia eta ura, ez gara naturaren mende bizi, edo hori uste dugu behintzat, bestelako behar batzuei erantzuteko bizi da jendea. Eta besteak tramitea dira: argia, ura, janaria, loa, galdutakoan bakarrik ohartzen gara haien beharraz. Goizean jaiki eta eguzkitan egon, iturria ireki eta ura, egunean hiru otordu barrenaz, loa merkea eta ona. Txikikeria horiek ahaztu egiten ditugu ordea: kosmogoniak, galaxiak, unibertsoa. Geure baitako unibertsoan bizi gara, zulo beltzen beldur, eta hor ere geu gara bizidun bakarrak.

Gure amak galdera egiten dio bere buruari: baina hau dena zer da?


Sopelan aldaketaren aldeko udal gobernu partekatua osatzea proposatuko dio EAJri Bilduk

Sopelako Bilduk bere lehenengo batzar irekia egin zuen ostiral arratsaldean udaletxeko plazan; baita "arrakastatsutzat" jo ere, Sopela.net agerkari digitalak zabaldutakoaren arabera. Azken udal hauteskundetan lortutako emaitzei errepasoa egin eta gero, balorazio arina egin zuten koalizioak lortutako zazpi zinegotziek, batutako 300 auzokide ingururen aurrean. Horretaz gain, azken egun hauetan egindako kontaktuen berri eman zuten: Ezker Batua, Aralar eta Berdeak alderdiekin egon direla azaldu eta hiru indar horiek lortutako 700 botoak "aldaketaren aldekoak" direla adierazi zuten, Sopela.net-ek argitu duenez. Aipatu hiru indar politikoek alkatetzari eta aldaketari buruzko adierazpen bateratua lantzen ari direla informatu zuten. Batzar irekian alderdi horien ordezkariak ere egon ziren. Hori esanda, alkatetzarako hautagai Saioa Villanuevak azaldu zuenez, Sopelako Bilduk EAJri "mezu argi eta sendoa" helaraziko dio, "aldaketaren alde egin dezan": norabide horretan konpromisoak har ditzan eta, horrela eginez gero, "aldaketaren aldeko gobernu partekatua" osatzea proposatuko diete jelkideei. Horren lidergoa Bilduk edukiko luke eta "herritarren parte hartzean oinarrituta" egongo litzateke. Bide horretan, bere hautagaia ez aurkezteko eskatuko diote EAJri. Argazkian, ostiraleko batzar irekia / © Sopela.net.

EAJk PSE-EEren laguntzaz alkatetza eskuratzen badu, oposiziotik lana eta jarraipen zehatza egiteko deia egin zuen ostiraleko batzar irekian Bilduk. Bildutako auzokideen iritziz, bertan aurkeztu zuten proposamena oso egokia izango da jelkideek dekantazioa egin dezaten. Plazan batu zirenen iritziz, "EAJk argi utzi behar du Bilduren gehiengoa errespetatzeko prest dagoela eta herritarrek nahi duten aldaketa errespetatzeko eta gauzatzen laguntzeko prest dagoen ala ez", Sopela.net agerkariak zabaldu duenez. Datozen egunetan egongo diren mugimenduen inguruan adi egoteko deia egin zuten koaliziokoek eta larunbatean, ekainak 11, izango den osoko bilkurara joateko lotu ziren.

Negoziaezinak diren gaiak:

Ondoko edukiak bete barik oposizioan aritzeko prest daudela azaldu zuten Bildu koaliziokoek. Honako hauek "negoziaezinak" dira:

- Eraikuntza mailari dagokionez, luzamendu bat indarrean jartzea, etxebizitzaren inguruko eztabaida herritarra garatzeko eta erreferenduma baten bitartez honen inguruko erabaki loteslea hartzeko.

- Sopelak egin beharko duen HAPO berria herriaren partaidetzarekin egin dadila eta azkenik erreferendum baten bitartez onartuta izan dadila.

- Kostaldea zaintzeko eta bere inguruan eraikuntzarik ez onartzeko konpromiso sendoa.

- Udal Aurrekontua egiteko herritarren parte hartze efektiboa bermatzea.

- Sopeloztarren parte hartzea bermatzeko sare eraginkorrak eta benetakoak antolatzea.

- Udal liberatuen soldaten irizpideak aztertzea eta orain arte indarrean dauden soldata altuak jaistea.

- Udalaren egungo egoera ekonomikoaren inguruko auditoria bat burutzea.

- Sopelako gazteriarekin batera lokal autogestionatu bat sortzea.

- Pribatizatutako zerbitzuen berrazterketa eta apurka apurka kudeaketa publkora itzultzea.

- Enplegu duina eta eskubideduna sortzeko konpromisoa.

Puntu horiekin batera, "Euskal Herrian abian den prozesu politikoarekin bat egiteko borondatea eta herritarren hitza eta erabakia bermatuta eta errespetatuta izan dadin", Sopelatik ere bat egiteko eskaera luzatu dute. Horretaz gain, Udalbiltzarekin bat egiteko eta preso politikoen aurka indarrean dagoen politika eta dispertsioa deuseztatzeko konpromisoa agertzen da.


Miren Urbieta-Vegaren kontzertua izango da larunbatean, Getarian

Miren Urbieta-Vega eta Ruben Fernandez

Donostiako Musika Hamabostaldiaren barruan, kontzertua izango da larunbat iluntzean Getarian. Miren Urbieta-Vega sopranoak eskainiko du emanaldia, Salbatore Deunaren elizan, 20:30etik aurrera. Ruben Fernandez Agirrek pianoarekin lagunduko dio, eta Euskal abestiak eta ariak eskainiko dituzte, Guridi, Isasi, Lavilla, Sorozabal, Garbizu eta beste hainbat musikagileren obrak, hain zuzen ere.

Sarrera doan izango da, baina lekua mugatua denez, gonbidapenak eskuratu egin beharko dira, Turismo Bulegoan. Gehienez ere bi gonbidapen lortu ahalko dira pertsona bakoitzeko.


Kazeroladaren deiarekin bat egin dute larrauldarrek

20:00etako txaloen ostean, lapikoak edota zartaginak hartu eta kazerolada deituta zegoen. Larraul herriak bat egin du deiarekin eta zarata ateratzen aritu dira.


AHTak turistak erakarriko ditu, Jaurlaritzaren arabera

Abiadura Handiko Trena Donostiara iristen denean (2016rako aurreikusi dute), gaua hirian igaroko luketen turista kopurua %9 haziko litzatekeela jakinarazi du Eusko Jaurlaritzak, AHTak turismoan izango lukeen eraginari buruz egindako azterketa batean oinarrituta.


Errastik urrea eta Iruretagoienak zilarra

Lizeagak eta Pavonek ere hartu zuten parte Euskal Herriko Atletismo Txapelketan.

EUSKAL Herriko txapelketako frogak izan dira asteburuan Gasteizen. Bertan izan dira Maitane Iruretagoiena, Peio Errasti, Joxeba Lizeaga eta Xabi Pavon atleta hernaniarrak. Peio Errastik, Real Sociedad taldean dabilen atleta hernaniarrak, urrezko domina lortu zuen mailu jaurtiketan, mailua 58,25 metro botata. Maitane Iruretagoienak 100 metroko frogan zilarra lortu zuen. Maitanek ez zuen egunik onena izan eta bere markatik (12:14) nahiko urrun geratu zen. Hala ere finalera sartzea lortu zuen eta bigarren postua eskuratu zuen, 12:40 denborarekin. Semifinalean 12:31ko denbora egin zuen. Xabi Pavonek Atletiko San Sebastian taldearekin 400 metrotako frogan hartu zuen parte. 52:72 denbora egin zuen eta bere seriean 3garren eta orokorrean 6garren postua lortu zituen. Joxeba Lizeagak, CD Hernani taldearekin hartu zuen parte eta 100 metrotan 11:84ko denborarekin 5garren postua egin zuen, bere seriean, eta ez zen finalera pasa. Lizeaga 400 metroko frogan 6garren izan zen, 55:60ko denborarekin, eta seigarren postua lortu zuen bere seriean. Orokorrean 11garren postua lortu zuen Lizeagak.


EAEko 10 Administrazio Kontseilutik bakarrean dira emakumeak % 40 gutxienez

1.229 elkartetik soilik % 10,17k betetzen dute EAEn, hau da, 125 elkartek.

Legez Administrazio Kontseiluetan emakumezkoen % 40ko presentzia izatera behartuta dauden enpresetatik % 10,17k bakarrik betetzen du EAEn.

Datu hori "Emakumeak Kontseiluetan" forotik adierazi dute, Bizkaiko Emakumezko Enpresari eta Zuzendarien Elkarteak antolatuta. Administrazio Kontseiluetan eta EAEko Zuzendaritza Organoetan emakumezkoen presentzia areagotzea da helburua.

Informak egindako "Emakumezkoen presentzia euskal enpresetan" ikerketaren arabera, Administrazio Kontseiluetan emakumezkoen % 40ko presentzia izan behar duten 1.229 elkartetik soilik % 10,17k dute EAEn, hau da, 125 elkartek.

Pymesen kasuan, EAEko 40.678 elkartetik 10.112k betetzen dute legea, hau da, % 25ek.

Bestalde, Ibex 35 enpresetatik soilik % 26,2k dute emakumezkoen % 40ko presentzia kontseiluetan.

Estatu mailan, emakumezkoen presentzia % 3,9 igo zen 2018an eta haien pisu erlatiboa % 18,5era igo zen. Ibex 35ek ez du hazkunde bera izan, Kontseiluetako emakumezkoen kopurua igo den arren haien presentzia % 24an geratu baita, Atreviak egindako txosten baten arabera.


Sekulako hanka-sartzea

( Andoni Amonarraiz Gomez EAJ-PNVko bozeramailea (*Erredakzioan euskeratua) ) Hernanik badauzka Testu Bateratua eta Mugikortasun Plana!! Beste inola ezin zen izan, eta Gobernu Talde honek eta EBak onartzen duten gauza guztiekin gertatzen den bezala, beste arazo bat sortu digute. Dokumentu honek ustiatzeko eskubidea kentzen die hernaniar batzuei, zeintzuk Gipuzkoako Foru Aldundiak onartutako dokumentuaren arabera, eskubide horiek bazituzten. Eta argi dago: zentzugabekeria berri honek Udaleko diru-kutxatik dirutza ordaindu beharra eragingo du, kalte-ordainak direla eta. Ez dute ikusi nahi izan Hernani hazten ari zela Florida eta Sagastia aldean eta ez dute utzi ´Cuesta de la Muerte`n eraikitzen, eta hori horrela, bide berri bat egiten herrian sartu eta ateratzeko. Horrez gain, dokumentu honek kaltetu egiten du Karabel, Zubipe eta Landare inguruko nolabaiteko zirkulazio lasaia; izan ere, Florida eta Karabel artean egindako lurrazpiko bidearekin Hernaniko sarrera eta irteeren gune nagusia bihurtuko da. Hori guztia saihestu zitekeen gaineko bidea eginda Floridaren bukaeratik FCCko errotondaraino.


Distirarik gabe, finalera

Irujok eta Laskurainek Olaizola II.a eta Albisuren kontra jokatuko dute Zarauzko Torneoko finala, etzi

Iraupena. 58 minutu.

Pilotakadak. 548.

Saketik.Bengoetxea VI.ak bat, eta Irujok beste bat.

Markagailua. 0-2, 3-2, 3-6, 4-6, 4-7, 8-7, 8-10, 9-10, 9-11, 11-11, 11-16, 13-16, 13-17, 15-17, 15-19, 16-19 eta 16-22.

Bestelakoak.Jende dezente Zarauzko Aritzbatalden. Partida hasieran dirua parean irten zen.

Juan Martinez de Irujok eta Aritz Laskurainek Zarauzko Torneoko finalerako txartela eskuratu zuten atzo, Oinatz Bengoetxea eta Aritz Beginori irabazi ondoren, Zarauzko Aritzbatalde pilotalekuan. Inspiraziorik gabe aritu ziren bi bikoteak, eta irabazleak azken txanpa hobea egin zutelako nagusitu ziren. Partida txarra izan zen, bi aurrelariek pilota ugari galdu baitzituzten. Laskurain izan zen onena, ez zuen eta tanto bakar bat ere galdu. Aspekoek Olaizola II.a eta Albisu izango dituzte aurkari finalean, etzi.

Neurketa hasiera oso hotza eta tristea izan zen. Lau pilotariak erdi lo kantxaratu ziren. Bi aurrelariak saiatu ziren tantoa amaitzen, baina ez zuten batere asmatu. Asegarcekoen lehen sei tantoak, esaterako, Irujoren hutsak izan ziren. Guztira zazpi pilota galdu zituen Iberokoak. Leitzarrak, berriz, bost. Atzelariek txukunago jokatu zuten partida erdira arte, baina euren mailatik nahiko urrun aritu ziren. Astean hiruzpalau partida jokatzen ari dira, eta nekeak ez zien barkatu. Laskurainek, baina, gehiago asmatu zuen pilota ezker hormara baztertzen, eta Beginok huts dezente egin zituen.

11na joatetik 11-16ra igaro zen norgehiagoka istant batean, urdinen alde. Bengoetxea VI.ak lau pilota galdu zituen erasoan, eta Irujok gehiago asmatu zuen. Iberokoak bukaeran txukundu zuen bere itxura. Azken txanpan mota guztietako tantoak eskaini zituen. 15-19koa, adibidez, ederra izan zen. Hirugarren koadrotik izugarrizko ezker airea jo zuen, pilotaleku osoa zutik jarri zen. Asegarcekoak saiatu ziren aldea murrizten, baina alferrik. Gasteizko Torneoaren finalean egindako jokora ez ziren gerturatu ere egin. Azkenean, sei tantoko aldeaz nagusitu ziren Aspekoak.

Finalean Olaizola II.a eta Albisu dituzte zain Irujok eta Laskurainek, eta irabazi nahi badute bestelako jokoa egin beharko dute. Goizuetarra sasoi betean dago aspaldian, eta herenegun ere halaxe erakutsi zuen Gonzalez eta Zubietaren kontrako finalerdian. Irujo, ordea, egun batetik bestera erabat aldatzeko gai da. Ez dago faborito argirik.


Errege kabalkada gaur iluntzean

Meltxor, Gaspar eta Baltasar Errege magoen desfilea 19:30ean abiatuko da Santa Klaratik, eta ohiko ibilbidea egingo dute aurten ere: Santa Klaratik Plaza Berrira joango da, eta handik herriko plazara. Han Herodes agurtuko dute eta udaletxeko balkoira irtengo dira. Ondoren, Goiko Kaletik Ibai Ondora joango dira, eta, azkenik, eliz atarian Ama Birjinari eskaintza egingo diote. Aurretik, Erregeen pajeak eliz atarian egongo dira eskutitzak jasotzen, 16:30etik aurrera.


'Gurtel' auzia sekretua izango da beste egun batez

Pedreira epaileak publiko egingo zituen gaur ustez PP nahasita dagoen ustelkeria auziko 50.000 orri, baina azkenean asteartea arte atzeratu du.

Antonio Pedreira Madrilgo Auzitegi Nagusiko (TSJM) epaileak biharko deitu ditu Gurtel auziko aldeak, sekretutik kenduko dituen 50.000 orriak dauden webgunearen pasa-hitzak emateko.

Hasieran, epaileak gaur egingo zituen publiko orriok, baina azkenean bihar arte atzeratu du, arrazoi teknikoak tarteko.

Auzipetuek eta akusazioek auzitegira joan beharko dute bihar 09:00etatik 14:00etara, identifikazioak jasotzeko.

Urrian, Pedreira epaileak Baltasar Garzon Auzitegi Nazionaleko epaileak ikertutako zatia egin zuen publiko.

Besteak beste, espetxean jarraitzen duten hiru auzipetuek (Francisco Correa, Pablo Crespo eta Antoine Sanchez) kartzelan euren abokatuekin izandako elkarrizketak egin zituzten publiko.

Ustez PPko hainbat kargudunekin zerikusia duen ustelkeria sare bat ikertzen ari dira auzi horretan.

Ondoren, baina, Madrilgo Auzitegi Nazionalak baliogabe utzi zituen, entzuketak "bidegabeak" izan zirela eta defentsa-eskubidea urratu zutela argudiatuta.

Orain, baliteke epaileak auzipetutakoen zerrenda ''argaltzea''. Orain 80 inguru baitira.


Atzo eta gaur batu diren unea

Pamplonesaren dianekin hasten dira sanferminetako egunak. Polizia agertu da hainbat egunez


Anbulantzia medikalizatua izango dute bidasoarrek

Anbulantzia medikalizatua gaurtik aurrera egongo da operatibo.

Gaurtik aurrera, bidasoarrek anbulantzia berria izango dute. Zehazki, anbulantzia medikalizatua da eta eguneko 24 orduetan eta 365 egunez operatibo egongo da.

Eusko Jaurlaritzak jakinarazi duenez, anbulantzia berriarekin eta egun dagoen bizi-euskarrikoarekin, “Osakidetzaren larrialdietako premiazko laguntzari errefortzua” emango diote. Medikalizatuarekin, Osakidetzaren Larrialdien urteko gastuak igoko dira (1.420.000 euro inguru eta 15 profesional berrien kontratazioak). Anbulantziak, Bidasoko ospitalean izango du oinarria eta Irun eta Hondarribiko osasun zentroekin koordinaturik egongo da. 77.000 pertsona gehiagori estaldura eskaintzeko baliagarria izango da. Ondorengoak dira, anbulantzia berriak izango dituen ezaugarriak:

Arnasgailu automatikoa.

Desfibriladorea, patologia kardiobaskularren erabilera aurreraturako materiala eta medikazioa.

Erabilera aurreratuko materiala aire bidez.

Paziente traumatikoa ateratzeko eta immobilizatzeko materiala.

Oso egoera larrian dagoen pazientea artatzeko materiala.

Anbulantzia medikalizatua eskatzeko 112 edota 943 46 11 11 telefono zenbakietara jo beharko dute bidasoarrek. Gainera, Eusko Jaurlaritzak, aireko garraioa eskualdean sartzeko asmoa duela jakinarazi du. Horretarako, Irungo Udalari heliportu gisa erabiltzeko partzela bat uzteko eskatu diete.


Gari Argote: 'Ez dugu egunik onena izan'

Oiartzunek bi eta hiru galdu du Betisen aurka Karla Lekuonan jokatutako liga partida.

Oiartzunek bi eta hiru galdu du Betisen aurka Karla Lekuonan jokatutako liga partida. Euskadi irratiko 'Hiru Erregeen Mahaia' saioan hitz egin du gari Argote entrenatzaileak.


"Gure lan politikoa kriminalizatu dute"

Grebalariak aske! dinamikako Urtzi Arangoiti izango da gaur Otxabi elkartean, 18:00etatik aurrera.

2012ko martxoaren 29an greba egunean, istilu batzuetan parte hartu zutela leporatuz lau herritar atxilotu zituzten, tartean, Urtzi Arangoiti. Berak azaldu duenez, muntai polizial baten aurrean gaude, batez ere, zigor eskaerak ikusita". Espainiako egunkari batean irakurritako albiste baten bidez jakin zuten fiskalaren eskaera 14 urteko espetxe zigorra eta 30.000 euro.

Kartzelan egon ziren zortzi hilabete eta gaur egun, baldintzapeko askatasunean daude. Bere ustez, Deuston gertatuak Tolosan gertatutakoarekin antzekotasunak ditu: "Gure lan politikoa kriminalizatu nahi izan dute, gure eskubideak defendatzera irten ginen kalera, eta Tolosan ere antzera pasa da".


Familia hartzaileen berri emango dute etzi, Kultura Aretoan

Beroa Gipuzkoako Familia Hartzaileen Elkarteak antolatuta, familia hartzaileen gaineko informazioa emateko bilera egingo dute asteazken arratsaldean Lezoko Kultura Aretoan, 18:30etik aurrera. Elkarteak adierazi duenez, harrera baliabide hori oraindik “ezezaguna” da gizartean. Familia horien beharra duten gazteak gero eta gehiago direla esan dute: “Haurtzaroan hainbat egoeragatik beste familia baten baliabidea erabiltzen dutenak gero eta gehiago dira”.


Burlatako azokan lapurtutako arropa saltzeagatik atxilotuta

Ikerketa asteartean hasi zuen Foruzaingoak. Mutiloako merkatari batek salatu zuen biltegiko atetik arropaz betetako 15 kutxa ostu zizkiotela. 17.000 euroko balioa omen zuen. Poliziak zabaldutako oharraren arabera,"merkatariak berak ziurtatu ahal izan zuen berari lapurtutako arropa Burlatako azokako postu batean zegoela salgai". Foruzainek 4 pertsona atxilotu zituzten eta arroparekin batera polizia-etxera eraman zituzten. Agoizko epaitegiaren esku gelditu da gaia. Errezibitze delitua da norbaitek delituaren erantzule direnei delitu horren efektuez aprobetxa daitezen laguntza ematea edo efektu horiek jaso, eskuratu edo ezkutatzea, irabaziak lortzeko asmoz, delitu egin dela jakinda eta delitu horretan egile edo sopikun gisa parte hartu gabe.


Birziklapena

EH Bildutik ez dugu inongo inposiziorik ezarri nahi hondakinen bilketarekin. Helburua argi daukagu; zaborrak murriztu, berrerabili eta birziklatu. Ingurumena zaindu behar dugu, horretarako praktika egokiak ezarrita. Metodo bakoitzaren eraginkortasuna ikusteko datuak begiratzea besterik ez dago. Bada garaia politikarien arteko gatazkak alde batera uzteko, gizartea kontzientziatzeko eta helburuak lortzeko bideari ekiteko.

Hondakinen inguruko foroa eratzeko apustua EH Bildutik egin genuen. Gugandik etorri zen iniziatiba eta proposamena. EAJgatik balitz, bosgarren edukiontzia ezarriko ziguten inoren oniritzia kontuan hartu gabe. Foro horretan hainbat esperientzia ezagutu, datuak ikusi, eta bideragarriena den sistema baten alde egiteko aukera izango dugu herritarrok, beraz, ezin dugu aukera galdu. Hainbat bilketa sistema daude, baina garrantzitsuena helburu egokia jartzea eta helmuga horretara heltzeko bidea ondo egitea da.

Eztabaidatu, nahi duzuena esan… baina erabakia hartuta dago. Bosgarren edukiontziaren alde egingo du EAJk, aurreko astean argi utzi zigun moduan. Guzti hori birziklatzeko helburuak zeintzuk izan behar diren argitu barik, eta beste sistema batzuk baloratu barik. Beraz, EAJren inposaketa baten aurrean aurkitu ez gaitezen goazen denon artean erabakitzera zein sistema den eraginkorrena, helburu onenak lortzen dituena eta gure ingurumena gehien zainduko duena. Horregatik, guztion parte-hartzea beharrezkoa da gure herrian etorkizunean egingo den hondakinen bilketa erabakitzeko.


Kalitatea gehitu dio potentziari

Sei kilometro faltan Marcel Kittelek matxura izan ondoren, Andre Greipelek atzetik aurrerako lana eginez irabazi du Giroko zazpigarren etapa. Tom Dumoulinek jarraitzen du lider

Zortzigarren postuan zegoen 250 metro falta zirela. Ordura arte kokapen lan ona egin zion taldeak, Jurgen Roelandts (Lotto) buru zela, baina, ezker-eskuin, zauritu egin zuten piztia. Eta Andre Greipeli (Lotto) horrelakorik egiterik ez dago. Nahiko larri ibili zen tropelean potentzia handiena daukan txirrindularia, kokapenean atzera bidali zuelako Oricako bikoak —Luka Mezgecek eta Caleb Ewanek—, eta desorekatu egin zuelako gero Nicola Ruffonik (Bardiani). Baina eskuinera lehenengo, bihurgunean ezkerrera gero, eta eskuinetik azken kolpea ondoren... Eta bi besoak gora.

Marcel Kittelek (Etixx) Giroko lehen bi esprintetan egin bezala, Greipelek nagusitasunez irabazi ditu azken biak. Berdindu egin da alemaniarren arteko lehia. Hori bai, lau esprintetako bakar batean ere ez dira izan parez pare. Kittel Lottokoa baino ia ehun bat metro aurrerago ibili zen lehen bietan, Herbehereetan; Kittelek 3.56 minutu galdu zituen gero, bosgarren etapan, Beneventora bidean itota. Eta atzo helmugara iristeko sei kilometro falta zirela izan zuen matxura batek utzi zuen lehiatik kanpo —4.29 galdu zuen—. Kittel eta Greipel dira Giroko bi esprinter nagusiak, baina hurrengo asteazken edo ostegunera arte ez da izango aukerarik bien arteko lehiarekin gozatzeko. Asolon amaituko da 11. etapa, asteazkenekoa, amaiera gorabeheratsuan; eta Bibionen ostegunekoa, ibilbide lau-lauan.

Etixxek oso txukun bideratu zituen Herbehereetako lehen bi esprintak, baina atzo saltsa handiagoa izan zen Folignon. Lottok eta FDJk egun guztian gogotik lan egin ondoren, IAM eta Lampre ere agertu ziren azken kilometroetan, baina Oricaren mugimenduak sortu zuen zalaparta tropel buruan. Mezgec eta Ewan azken unean agertu ziren, 350 metro eskas falta zirela, eta aurreko zein gurpili heldu erabaki beharrean izan ziren esprinterrak. Ukituak eta bat-bateko mugimenduak saihestuta, Sacha Modolorena (Lampre) hartu zuen Greipelek, eta nahi izan zuen moduan jo zuen esprinta gero, 150 metro falta zirela.

Aurreko egunetan baino kokapen lan hobea egin zuen Giacomo Nizzolok (Trek), baina Modolori italiarren arteko lehia irabazi izanaren sari txikiarekin etsi behar izan zuen. Makur-makur eginda, berriz, Ewan garaizegi gelditu zen tropel buruan, eta iraupena falta izan zitzaion haren pedal kolpeari. Hamargarren postu apala lortu zuen Elia Vivianik (Sky), eta, taldeak oso lan ona egin bazion ere, hamahirugarren helmugaratu zen Arnaud Demare (FDJ).

Hainbeste mugimendu arriskutsu izan zen azken metroetan, bederatzi segundo galdu zituzten faboritoetako batzuek. Multzo horretan iritsi ziren Sergei Firsanov (Gazprom), Esteban Chaves (Orica) —9. postutik 11.era atzera egin du—, Davide Formolo (Cannondale), Merhawi Kudus (Dimension Data), Andrey Amador (Movistar), Ryder Hesjedal (Trek) eta Darwin Atapuma (BMC); eta 1.21 minutuko galera pilatu zuten denbora asko galduta daukaten bi txirrindularik: Przemyslaw Niemiecek (Lampre) —17.36 minutura dago— eta Carlos Betancurrek (Movistar) —17.15era dago—.

Kungen ahalegin polita

Azken esprintaren aurretik, ordea, saltsa pixka bat izan zuen etapak. Hastearekin batera sortu zen ihesaldia, hiru lagunekoa, eta ordurako tartean zen Stefan Kung (BMC). Tropelak ezerezean utzi zuen ahalegina, eta bi zatitan hautsita ibili zen kilometro askoan. Baina 54. kilometroan erasora jo zuen, berriz ere, suitzarrak, eta kontraerasoan gorpuztu zen sei txirrindulariko ihesaldia. Lau minuturen aldea ere lortu zuen, baina ordurako gogotik lanean ari ziren esprinterren taldeak. Seikotearen ahaleginak etorkizunik ez zeukala jabetuta, bakarrean saiatzea erabaki zuen Kungek, eta zazpi kilometro falta zirela etsi zuen azkenerako, egun guztian lan bikaina eginda.

Folignotik Arezzora, 186 kilometro egin beharko dituzte gaur txirrindulariek. Alpe di Poti bigarren mailako mendatea igo beharko dute helmugara iristeko hemezortzi kilometro falta direnean.


«Kontua ez da zein mozorro paratzen dugun, egoerari zentzua ematea baizik»

Xatur LARRALDE IBARROLA • Arantzako inauterizalea

Nonahi badira inauterizaleak, baina seguru aski guttiago izanen dira Xatur adina irudimen erabili eta gozatzen dutenak. Gustuko ditu inauteriak. Halaxe dio berak, baita bere inguruko bertze edozeinek ere.

Haurra zela, Frankismo garaiko inauteriak ezagutu zituen: «inauteriak galaraziak ziren eta udaberriko bestak deitzen zieten». Orduko Mozorro Zuri eta Beltzen harat-honatez ere oroitzen da: Mozorro Zuriak Frantzian ari ziren mendi-mutilak izaten ziren eta «etortzen zirenean, giro polita sortzen zen». Mozorro Beltzak ateratzean, berriz, «eskapo» joaten omen ziren: «aurpegia estalita, pulunpa haundi batekin eta makila eskuetan agertzen ziren, eta jo egiten zuten». Baina hortik haratago, Mozorro Beltzen gaia aztertzeko modukoa dela uste du: «neska eta mutilen harremanak mugatuak eta errepresio haundiko urteak ziren. Moztasun edo ezintasun horiek agertzeko tresnak izandu dira Mozorro Beltzak».

Gaztaroko inauteri mugituak

16 bat urte zituela, Frankismo garaian, euskal kantagintza sustatzen hasi ziren inauterietan. «Trabak traba, urte batzuez kontzertu arrakastatsuak egin genituen». Beranduago, diktadura bukatuta, pantomimak antolatzen hasi ziren: «gauza kritikagarri aunitz ikusten genituenez, bizpahiru urtez, herriko kontu zehatzekin pantomimak egin genituen. Gazte kuadrilla haundia elkartzen ginen eta inauteriak protestarako probesten genituen».

Geroztik, inauteriak «aunitz lasaitu» direla dio. Edozein moduz, ez dio gozatzeari utzi: «beti atera naiz». Ez omen du mozorrorik erosten: «arroparik zaharrenak atera eta haiekin moldatzea gustatzen zait». Eta aski modu berezian jauntzitakoa da: «behin, jendea ostatuetan afaltzen ari zenean, aurpegia tapatuta, akordeoi batekin agertu nintzen. Akordeoiari barrenean kasete bat sartu nion musikarekin, eta han ibili nintzen musika joko banu bezala nire parafernalia guztiarekin». Beretzat «kontua ez baita gainean zer paratzen dugun, egoerari zentzua ematea baizik. Inauteriek badute xarma, eta jendeak egiten dena onartzen duenez, sinergia hori probestu beharko litzateke».

Maite du Arantza eta maite ditu inauteriak. Hori agerian utzi du. Hala ere, bere irudiko, «ortzegun eta ortziraleko herriko giroa bertze modu batera gauzatu beharko litzateke». Larunbateko herri-kirol saioa, berriz, «jendea zirikatu, protesta egin edo zerbait agertzeko toki ona dela» dio. Eta bide batez, «zerbait diferentea» egiteko deia luzatu du: «taldean mozorro berdinak erosi eta janzteak ez die berezitasunik ematen inauteriei».

Ez digu argitu aurtengo inauterietarako zein asmo dituen, «sekretua» delako. Akaso Mozorro Zuri aterako da, sekula ibili gabea delako eta garbi duelako «lehentxeago edo beranduxeago» aterako dela. Ez dakigu noiz eginen duen debuta, baina ez da saltsatik urruti ibiliko.


Donostiako alkategai eta hautagaiekin mahai ingurua egingo du Irutxuloko Hitzak

Donostiako hurrengo alkatea eta udaleko zinegotziak aukeratzeko beta izango dute donostiarrek datorren maiatzaren 26an, eta dagoeneko alderdi guztiak murgildurik daude udal hauteskundeetako kanpainan. Hiriko alderdi politiko guztiek Donostiako udal politiken inguruko proposamenak plazaratzen ari dira egunotan, eta IRUTXULOKO HITZAk horien inguruan hausnartzeko helburuarekin, mahai inguru bat antolatu du.

Mahai ingurua asteartean, maiatzaren 21ean izango da, Aquariumeko auditoriumean, eta 19:00etan hasiko da. Parte hartuko dute Aitziber San Roman EAJko hautagaiak, Marisol Garmendia PSE-EEko hautagaiak, Reyes Carrere EH Bilduko alkategaiak, Mikel Lezama PP-ko hautagaiak, eta Aitzole Araneta Elkarrekin Podemoseko alkategaiak.

Mahai inguruan hiriaren inguruko hainbat gairi buruz mintzatzeko eta eztabaidatzeko aukera izango dute alkategai eta hautagaiek, besteak beste, etxebizitzaren arazoen inguruan, auzoei buruz eta hiritarrek udal politikagintzan duten parte-hartzeari buruz, alderdi bakoitzak hiriaren merkataritzaren ereduaren inguruko ikuspegiari buruz, Donostian indarkeria matxisten inguruan egiten den lanketari buruz, eta abar.

Udal hauteskundeen jarraipen berezia

IRUTXULOKO HITZAk herritar guztiak gonbidatzen ditu mahai inguruan parte hartzera. Era berean, tokiko hedabidea udal hauteskundeei buruzko informazio guztia biltzen ari da, eta horretarako atal berezi bat sortu du Irutxulo.hitza.eus atarian. Donostiako Udalerako alkategaiak elkarrizketatzen ari da maiatzaren 26a iritsi bitarte, eta elkarrizketak atal berezian aurki daitezke.


Gabon lasaiak

Legez irabazi dio Lagun Arok Fuenlabradari, eta garaipen garrantzitsua lortu du; Baronek zortzi hiruko lortu ditu

Lagun Aro GBC. Salgado (14), Vidal (16), Papamakarios (3), Panko (7), Betts (16) —hasierako bostekoa—; Raul Neto (2), Doblas (4), Baron (24), Adeleke, Lasa, Motos eta Olaizola.

Fuenlabrada. Colom (10), Laviña (13), Penney (12), Mainoldi (10), Ayon (10) —hasierako bostekoa—; Sene (7), Vega (6), Barton, Laso, Sanchez eta Muñoz (2).

Markagailua. 29-18, 38-33 (atsedenaldian); 66-53 eta 86-70.

Epaileak. Redondo, Garcia Gonzalez eta Perez. Ez zuten inor kanporatu.

Bestelakoak. 5.830 ikusle Illunbeko pabiloian.

Lagun Arok Gabon lasaiak izango ditu. Legez menderatu zuen Fuenlabrada, eta jaisteko postuetatik salbu pasatuko ditu Gabonetako lehen egunak. Urtea bera ere arriskutik kanpo buka dezake, emaitzak lagun baditu, baita Kanaria Handian aurtengo azken jardunaldian garaipena lortzen badu ere —abenduaren 29an jokatuko da Las Palmasen—. Donostiarrak gorabeheratsu aritu ziren bigarren laurdenean, eta aldageletatik bueltan, baina orokorrean nagusi izan ziren, eta kontrolpean eduki zuten markagailua une oro.

Jimmy Baronek sekulako partida jokatu zuen bigarrenez. Zortzi hiruko ere sartu zituen, eta horietako pare bat une erabakigarrietan iritsi ziren. Arnasa eman zien taldekideei estatubatuarrak, baina haren hiruko guztiak onak, landuak izan ziren, eta ez berekoikeriaz eginak. Baronek lekua egiten duenean, edo lekua egiten diotenean, nekez egiten duelako kale. Aurreko partidan, zazpi hiruko sartu zituen Baronek, eta atzo, zortzi. Sasoi ona berreskuratu duela bistan da, eta Doblasek eta Bettsek oso blokeo onak egin zizkioten, eroso jaurti zezan.

Lagun Aroko jokalari onena, ordea, Sergi Vidal izan zen. Berea izan zen balorazio onena, 27, eta denetarik egin zuen: puntuak, erreboteak, asistentziak, taldeari komeni zitzaion erritmoa jarri... Zortzi falta behartu zituen, eta apenas izan zuen atsedenik, 38 minutuz egon baitzen kantxan. Javi Salgado joko antolatzaileak ere partida biribila egin zuen. Hitzordu garrantzitsua zen Santutxukoarentzat, bere 250. partida baitzen Ligan. Salgadok 14 puntu saskiratu zituen, eta 20 puntuko balorazioa pilatu.

Hiru jokalari horiei esker, oharkabean pasa zen Andy Pankoren gau grisa. Presaka, Mainoldi parekoari gaina hartu ezinik, behingoagatik eskas ibili zen hegalekoa. Harrisburgekoak 10 errebote hartu zituen, halere. Nabarmentzekoak izan ziren une jakinetan Doblasek egindako defentsa ona, Papamakariosen hiruko bat, eta nola ez, Andy Bettsen lan ona. 16 punturaino joan zen ingelesa, eta asteak aurrera joan ahala fisikoki gero eta hobeto dagoela erakusten ari da. Mantsoa da, biguna, baina 217 zentimetroko morrosko bat geratzea ez da erraza.

Hamar minutuko txakalaldia

Lagun Arok egurrean ekin zion partidari. Mainoldiren lehen hirukoak urduritasun apur bat sortu zuen, baina talde biek elkarri botatako erronka onartu zuten. Saskiratzea saskiratzeari. 10-12 zihoazenean argia joan zen Ilunben, baina bueltatu zenean bisitariak ere argirik gabe geratu zirela nabaritu zen. 29-18 egin zuen ihes Lagun Arok, azken segundoan Baronek sartutako hirukoarekin.

Fuenlabrada azpi lanean hasi zen orduan. Zona ixten, pase lerroak presionatzen, eta markagailua zeharo lehortu zen. Lagun Aro segadan erori zen, eta bederatzi puntu bakarrik saskiratu zituen laurden osoan. 10 baloi ere eman zituen, eta Fuenlabradakoak bost puntura gerturatu ziren. Odolhustea aldageletan etengo zela pentsa zitekeen, baina ezta gutxiago ere. 0-10ko partzila lortu zuen Fisacen taldeak Ayoni esker eta 38-43 aurreratu ziren. Momentukon urduritasuna azkar desagertu ziren Salgadoren gidaritzarekin, Vidalen lidertzarekin eta Baronen punteria finarekin. Baditu lau, bosgarrena lortzea urtea bukatzeko modu bikaina litzateke.


Sorgin Gaba prestatzeko hitzordua ipini dute Ziortza-Bolibarren

Aranbaltz kultur elkarteak urtero antolatzen duen Sorgin Gaba prestatzeko hitzordua jarri dute elkarteko kideek ekainaren 17an. 19:00etan herri apainketaren inguruko bilera egingo dute, eta 20:00etan Sorgin Dantzaren entsegua.

Beste behin ere, herritarrei zertaz mozorrotuko diren esateko eskaera egin diete Aranbaltzeko kideek. Sorgin, jentil, galtzagorri, lamia, nekazari edota bestelako mozorroak daude aukeran. Eta jaian pertsonaia guztiak egoteko, mozorroak zehaztea nahi dute. “Horrela aurreikuspena egin ahal dugu”. Halaber, jaian parte hartuko dutenek ekarpena nola egingo duten ere zehaztea eskatu dute: josten, ideiak ematen, abesten, dantzan, apainketan…

Guzti horren berri emateko, elkarteak Whatsapp bidez mezu bat botatzeko edota telefonoz deitzeko eskatu du (627 85 88 84). Dena dela, elkarteko kideren bati ere esan ahal zaiola gaineratu dute.

Bide beretik, Sorgin Gaba posible egiten duten herritar guztiei esker ona adierazi nahi izan die elkarteak.


Batzorde berria aurkeztu zuen atzo UDA kirol elkarteak

Atzo, maiatzak 6, egin zuen batzarra UDA kirol elkarteak bazkideekin. 20 bat lagun elkartu ziren, eta zuzendaritza batzorde berria aurkeztu zuten. Baita aurrera begira dituzten asmoen berri eman ere.

Urte askoan zuzendaritza batzordea ezin berrituta ibili ostean, atzo, maiatzak 6, bost lagunek osatzen duen taldea aurkeztu zuen Aretxabaleta Kirol Elkarteak, UDAk. Jokin Antxia izango da presidentea; Anjel Mari Etxabe presidente ordea; Agurtzane Elkoro idazkaria; Anjel Zubillaga diruzaina eta Jabier Mar oinarrizko futbolaren arduraduna. Taldea, hala ere, zabalik dagoela aipatu zuten, eta beste taldeetako ordezkariak gurako lituzketela gaineratu; guztira 12 bat lagun.

Aurrera begira

Orain arte UDAk izan duen lan egiteko erarekin jarraituko du batzorde berriak.

Futbolari dagokionez, lehenengo urteetako gaztetxoekin ondo lan egin behar dela esan zuten gero aurrera egin dezaten. Maila bakoitzean bi talde izatea gura dute, horrela gazte guztiek izan dezaten jokatzeko aukera, onak izan edo ez. Nahiz eta zuzendaritzari dagokion arazoak konpondu, beste asko agertuko direla aipatu zuen Jokinek: arbitro falta, entrenatzaile egokien beharra

Pilotaren kasuan, taldearen egoera zein den aztertuko dute, arazoen berri jaso eta aurrera egiteko konponbideak topatu.

Txirrindularitzan dagoen arazoa ere gertutik jarraitu gura dute, eta bai taldearekin, bai txirrindularitza eskolakoekin egingo dute berba.

Mendiaren kasuan, Leixargarateko aterpetxea UDAk gestionatzen du, eta horretan jarraituko dute. Ondarea mantendu eta zaindu egingo dute horretarako behar dituen konponketak eginez.

Eskola kirolari dagokionez, Leintz Bailarako Kirol Proiektuarekin lankidetza bultzatzea gurako lukete, gerora ere lanean jarraitzeko gazteekin.

Bazkideak zenbat eta gehiago izan hobeto; hala ere, ez dute momentuz kanpainarik aurreikusi.

Udalarekin harremanak mantendu gura dituzte. Udalak futbol zelaiaren gainean proposatutako hitzarmena batzorde zaharraren eta berriaren artean berba eginda sinatuko dute. Futbol zelaia erabiltzeko orduan kirol federatuak du lehentasuna, gero eskola kirolak eta azkenik, aisialdiko kirolak. Futbol zelaiko taberna berritzeko lanak egingo dituzte uda partean, aurtengo Udal aurrekontuan hala jasota dago-eta. Irail inguruan, gainera, kirol instalakuntzen mantentze lanak egingo dituen lanpostua aterako du Udalak.

Liberatu baten beharra dagoela nahiko argi daukate, elkartearen gestio lanetan laguntzeko eta kargak kentzeko batzordeko kideei. Aurrerago aztertuko dute.

Eskerrak eman beharra dagoela ere aipatu zuen Jokinek, jende askok egiten duelako lan borondatez UDAn.

Elkartearen batzar orokorra ekainaren bukaera aldera egingo dute. Orduan zuzendaritza batzorde zaharrak kontuak itxiko ditu, eta berria lanean hasiko da.


Sorginen zelaia, prest

Bihar hasi eta igandera bitarte, kontzertuak, eztabaidak, ikuskizunak, tailerrak eta bestelako jarduerak izango dira Lekornen, Euskal Herria Zuzenean jaialdian

Azken ukituak besterik ez dira falta EHZ Euskal Herria Zuzenean jaialdiari hasiera emateko. Bihar hasi eta igandera bitarte iraganen da festibala Lekorneko Garro eremuan (Lapurdi). Eguraldiarekin ere baikorrak dira EHZko antolatzaileak. Muntaturik daude jada azpiegitura guztiak. Iragan ekainaren 21ean hasi zituzten muntatze lanak, eta, egunero, 30 eta 40 lagun inguru izan dira laguntzen. Prestalanetara boluntario moduan bildu den jende kopuruarekin kontent daude antolatzaileak. Baita tokira bildutako gazte askok lehen aldiz parte hartu dutelako ere.

Muntaketarako bi aste inguru behar dituzten arren, urte osoko lana eskatzen du jaialdiak. Horren ondorio da prestatu duten egitarau zabala. Denetariko musika taldeak izanen dira jaialdian, eta leku askotarikoak. Izen handien artean daude, besteak beste, Crystal Fighters, Nneka, Kadavar, Mammut, Willis Drummond, Fermin Muguruza eta Belako. Hiru egunetan izanen dira kontzertuak, Garro eremuan jarri dituzten bi agertokietan.

Duela urte batzuk eremua murriztea erabaki zuten arren, agertokiez gain, beste hainbat gune egokitu behar izan dituzte: eztabaida gunea, gune ubela, animazioen gunea, haurren txokoa, tailerrena, janari eta edari guneak, kanpalekua, dutxak... Izan ere, «festibal bat baino gehiago da» EHZ, jaialdiko lehendakari Pauline Guellek adierazi bezala. Burujabetza dute ardatz, eta irizpide horri jarraitzen dio aurtengo leloak: Sorgin zelaian, gurea asma. Hortaz, hiru egunez sorgin bihurtuko dira Lekornen, «askatasun gosez gauden genero gabeko sorgin zapalduak», leloaz eman duten azalpenaren arabera. Eta zer asmatuko dute? «Jendarte ideal bat», Guellen hitzetan. Hiru egunez, haien ustez gizarte ideala litzatekeena eraikiko dute.

Hori dela eta, eztabaida gunea indartu egin dute aurten. Kapitalismoa eta osasuna, Ipar Euskal Herriko emakumeen askapen mugimendua eta elikadura burujabetza izanen dituzte hizpide, besteak beste. Kurdistango emakumeak ere gonbidatu dituzte, haien borrokaz hitz egiteko. Aurten, gainera, harreman berezia garatu dute Notre-Dame des Landeseko ZAD Zone d'autonomie definitive mugimenduarekin.

Camille da ZADeko bizilagunetako bat. Goitizen bat da, ez baitute nahi inor bozeramaile gisa identifikatzerik. Egun, bertan eraiki nahi duten aireportuaren aurka borrokatzen dira. Baina harago doa. Ehunka herritar engaiatu dira mugimendu horrekin. «Ez da bakarrik aireportuaren aurkako borroka. Multinazionalen kontra gaude, lurraldeak hartu eta nahieran erabiltzen dituzten horien aurka», azaldu du Camillek. Eta gehitu du zapalkuntzan eta menderakuntzan oinarritzen ez den gizarte bat lortzea dela haien borrokaren helburua, naturarekiko eta besteekiko errespetuan oinarritua.

Festibalaren ondoren, bira bat eginen dute ZADeko kideek Euskal Herrian, haien bizi ereduaz mintzatzeko eta ideiak partekatzeko. Horrez gain, abuztuaren 20tik 28ra, brigada bat joanen da Notre-Dame des Landesera, astebetez. Izen ematea zabalik dago.

Eztabaidetara soilik joan nahi duenak ez duela sarrera ordaindu beharko zehaztu dute antolatzaileek.

Aurtengo beste berrikuntza bat Gune Ubela izanen da. Brigada Ubelak prestatu du. Alde batetik, diskriminazio mota ezberdinen informazioa eskuratzeko eta eztabaidatzeko aukera izanen da. Bestalde, protokolo bat izanen da, eraso sexistei aurre egiteko. Telefono bat egonen da eskuragarri, ikusi edo jasandako erasoak salatzeko. Gainera, Gasteizko fakultateko Emakumeen Taldearekin elkarlanean, ferekatze tailerra antolatu dute, «norbere burua hobeki ezagutzeko».

Tailer gehiago ere izanen dira. Hala nola, okupazioaren ingurukoa. Emakumeentzako autodefentsa feminista tailerra prestatu dute. Serigrafia egiteko aukera ere izanen da. Gorputzak atseden har dezan, yoga egiteko tarte bat egonen da. Yosekain budo esperimentatzekoa ere bai. Eskuz Esku elkarteak Afrikako dantzak eta perkusioa eskainiko ditu, eta haiekin dantzatzeko parada ere izanen da.

Ikuskizunak eta txarangak

«Aurten, hiru egunetan proposatuko dizkizuegu antzerki, txaranga eta bestelakoak», aipatu du Martta Irigoienek. Ikuskizunek ere badute eduki politikoa. Libre si on veut (Libre, nahi badugu) antzerki mutua eskainiko dute, esaterako. «Kapitalismoa, zapalkuntza eta boterearen indarra aipatuko dizkigute antzerkian», Irigoienen hitzetan.

Bokale Brass Band, Kakikomokeke eta Polekeleke txarangek joko dute larunbatean, eta elkar lehiatuko dira. King Size zirko konpainia ere izanen da bertan, baita Ama'tur «euskarazko sakelako antzerkia» ere. Halaber, Mystérieuses coiffures (Ile-apaintzaile misteriotsuak) ibiliko dira gunean barna.

Aurreko urteetan bezala, zikiroa antolatu dute igande eguerdirako. Euskal Herriko Laborantza Ganbarak prestatuko du bazkaria, inguruko hainbat laborariren laguntzaz. Igande goizean salduko dira bazkarirako txartelak.

Zikiroa nahi ez duenak, aukera du jaialdirako prestatu dituzten postuetan otordua egiteko. Egunero eskainiko dute janaria. Hori prestatzeaz festibaleko janari komisioa arduratu da. EHZk aldarrikatzen dituen ideiei jarraituz, tokikoak eta ekologikoak diren produktuak eskainiko dituzte oro har. Tokiko garagardoa ere ekoitzi dute jaialdian saltzeko.

Tokiko ekoizleak hautatzeak ingurumenari mesede egiten diola askotan adierazi dute. «EHZ ingurumenari atxikia» zaiola aipatu du Guelllek. Hortaz, produktuez gain, beste neurri batzuk ere hartu dituzte. Hala nola 25 komun idor eraiki dituzte, edalontzi berrerabilgarriak soilik erabiliko dituzte, desmuntatzerako zigarreta mutur bilketa antolatu dute, eta zaborra birziklatzeko plan bat ere badute.

Publikoa zabaldu nahian

Aurten indar berezia egin dute EHZko antolatzaileek jaialdia publiko zabalago bati irekitzeko. Horregatik, haurren txokoan programazio «aberats eta zabala» eskainiko dute. Antolaketa erraztearren, ekintzetan parte hartu nahi dutenek izena eman dezakete web orrialdean. Haurren txokoa 10:30etik 18:00etara arte egonen da zabalik. Kanpoko artista ugari eta beste hainbeste laguntzaile izanen dira. Parte hartzea bultzatzeko, hamalau urtetik beherakoek ez dute sarrera ordaindu beharko.

Sarreren aurresalmenta jada amaitu da. Tokian bertan erosteko aukera izanen da. Hiru egunekoak 60 euro balio du. Egun bakar batekoak 30 euro, eta igandekoak soilik, 12 euro. Guellek aipatu du lehen aldia dela igandean hain prezio apala adostu dutela. Horrek ere parte hartzea sustatzea du helburu.

Egun bat besterik ez da falta. Antolatzaile, laguntzaile zein bisitariengan jada sumatzen dira jaialdirako gogoak. Hiru egunez jendez beteko da Garro eremua, sorgin bilakatuko den jendez.


Guk kontatzen ez badugu

Mediasetek ordainpeko plataforma digital propioa jaurti du: Mitele Plus. Komunikazio taldearen kate guztietako edukiak ikus daitezke, hilean 2,5 euroren truke. Zergatik ordaindu dagoeneko doan ikus daitezkeen Tele5, Cuatro, Factoria de Ficcion, Boing, Divinity, Energy eta Be Mad kateak ikusteko? Iragarkirik gabe eta hainbat gailutan eskuragarri daudelako orain: mahaiko ordenagailuetarako eta gailu eramangarrietarako aplikazio bat sortu dute. Gainera, beste aplikazio bat egingo dute Smart TVentzat. Ordainpekoen lehian sartzeko helburua argia da: «eraldatze digitalari» erantzutea.

Asko dira telebista tradizionalaren negozio, produkzio eta distribuzio ereduak hilda daudela adierazi duten aditu profesionalak zein akademikoak. Beraz, Mediaseten egokitzapena ez da harritzekoa. Egiaz, 2017tik ari dira lanean komunikazio formula pertsonalizatuak eta segmentatuak diseinatzeko estrategian. Harritzekoa da, ziur aski, eraldatze digitalari erantzunik ematen ez dioten telebisten egoera; nabarmenki, telebista publikoen kasuan. Hala nola, ETBrena. Hobeki esateko, kezkatzeko modukoa da. ETBko arduradunek, ordea, behin baino gehiagotan esan dute badutela estrategia digitalik. Zer da hori? Zure egoera zehaztea, ekintza plana diseinatzea eta exekutatzea, hain zuzen ere. Horretarako, audientziaren profilak zedarritu, haiekin harremanak lantzeko plataforma egokiak aukeratu (korporatiboak, sozialak, publizitarioak...), eta, azkenik, horien araberako ikus-entzunezko edukiak sortuko dira. Horiek egingo balitu, hartu beharreko norabideaz jabetuko litzateke ETB. Bien bitartean, beste batzuek guri egingo dizkigute.

Esaterako, Patria (HBO) eta La linea invisible (Movistar+) telesail espainiarrekin gertatu den bezala. Lehenengoa ETAren jarduera armatuan oinarritutako Fernando Aranbururen eleberriaren egokitzapena da; bigarrena, ETAren lehen urteei buruzko lana. Itziar Ugarte BERRIAko kazetariak kezka agertu du Jakin aldizkariko artikulu mamitsuan: «Entzundakoak entzunda, beldur naiz zer irudi emango den euskaldunoz [...] telesaila nobelari fidela bazaio. Batzuen begietara oso karikaturizableak» garelako. Hori hala da. Baina nire kezka hauxe da: zer gertatzen zaigu guri Euskal Herriaren historia guk kontatzen ez badugu?


"Nolabait da herria eskolan sartzea eta eskola herrira ateratzea"

Bihar, egubakoitza, aurkeztuko dute Aramaioko Herri Curriculuma, 18:30ean kultura etxean. Aste honetan Goiena telebistako platoan izan dira Mari Karmen Garrido eta Iker Elexpuru, proiektuaren gaineko azalpenak ematen.


Hernaniko neskak lehenengo postuan sailkatu dira azken ligaxkara

Zarautzeko Lizardi 1-3 garaitu dute, eta Gipuzkoako Txapelketaren bila arituko dira, Kostkas eta Lizardi berarekin.

Hernaniko taldeek hiru partidu jokatu dituzte asteburuan. Euskal Ligan mutilek 0-3 galdu zuten Voleyviña talde indartsuaren aurka, senior neska taldeak garaipen ederra lortu zuten Zarautzen, Lizardiren kontra, 1-3, eta kadete neskek 3-0 garaitu zuten Laskorain.

Senior neskek ez zuten lan erraza izan Zarautz aldean, bertako Lizardi talde indartsuaren aurka. Partidua burrukatua izan zen eta nahiz eta lehen jokoa etxekoentzako izan zen 25-21, hortik aurrera hernaniarrek bere maila azaldu zuten eta segidan hiru joko irabazi zituzten. Beraz, partida 1-3 amaitu zen. Emaitza honekin Hernaniko taldea lehen postuan sailkatzen da azken ligaxkarako eta bertan izango ditu aurrez aurre, Kostkas Donostiako taldea eta Lizardi zarauztarra, bigarren eta hirugarren sailkatuak. Hiru talde hauen artean jokatuko dute aurtengo Ligako azken fasea.

Mutilek ezin, Voleyviña indartsuaren aurka

Euskadiko Ligan, mutilak baja dezenterekin hartu zuten Errioxako Voleyviña taldea, eta espero bezala ez zen lan erraza. Aurkaria lehen postuetan egonik talde sendoa dela erakutsi zuen eta 0-3 galdu zuten hernaniarrek. Lehen jokoa berdindua izan zen, baina ondorengo bietan ongi nagusitu ziren bisitariak. Bigarren urteko neska kadeteak bikain aritu ziren eta 0-3 irabazi zuten Tolosako Laskorainen aurka.


Lau urtetan GKEen 112 egitasmo lagundu ditu Getxoko Udalak

Gobernuz kanpoko erakundeek (GKE) aurkezten dituzten proiektuen artean 356.851 euro banatuko ditu aurten Getxoko Udalak. Eskaerak aurkezteko epea hemendik gutxira zabalduko da, Imanol Landa zinegotziak iragarri duenez, eta hiru motatako egitasmoei emango diete laguntza; garapen bidean dauden herrialdeetan aurrera eramaten direnei, getxoztarrak sentsibilizatzekoak direnei eta larrialdi egoerei aurre egiten lagundu nahi dutenei. Ildo horretan, azken 4 urteotan lagundutako 112 proiektuetatik (1.345.512 euro) 65 garapen bidean dauden herrialdetan bizi direnen bizi-baldintzak hobetzeko izan dira; 19 Getxo udalerrian sensibilizazio ekimenak aurrera eramateko eta 28k zerikusia eduki dute larrialdi egoerei aurre egitearekin. Argazkian, Imanol Landa.

Egitasmo horiek osasun, hezkuntza eta emakumea eta garapen alorretan eraman dira aurrera. “Hirugarren arlo horek proiektuen %25 hartu du, herrialde horietan emakumeek duten paperaren garrantzia kontuan harturik, bai familian, bai gizartean zein alor ekonomikoan”, esan du Landak. Azken urteotan ere Aljerian dauden saharar errefuxiatuen kanpamenduei laguntzeari "berebiziko" garrantzia eman dio Udalak eta horren isla dirulaguntzak, sentsibilizazio ekimenak, haurren udako harrera programak eta abar izan dira, udal arduradunaren hitzetan.


Ekainaren 10eko giza katean lagundu nahi duten bolondresentzako batzarra larunbatean

Bolondresak behar ditu Gure Esku Dagok, ekainaren 10eko giza kate egunerako. Laguntzera animatzen zareten guztiok hitzordua duzue larunbat honetan (ekainak 2) 12:00etan Potxoenean. Egun horri begira beharrezko argibideak emateko batzarra deitu du erabakitze eskubidearen aldeko bilguneak.

Gogoan izan, Usurbildik Oriora arteko mugaraino 9 kilometroko giza kate zatia osatuko da udalerri honetan. Ia guztiz N-634 errepidetik barrena. Errepidea ixtea ez da aurreikusten. Honenbestez, giza katea antolatzen lagundu, trafikoa bideratu edota gure artera datozen autobusak aparkalekuetara bideratzeko bolondresak beharko dira. Aipatu moduan, argibideak biharko batzarrean jasoko dituzue.

Giza katea

Ekainak 10, igandea

10:00-11:30 Giza katean kokatzea, norberak dagokion kilometro zatian. Gure Esku Dagoren kamiseta berriekin eta zapiekin agertzeko deia. Giza katerako girotzea.

12:00-12:30 Donostiako Kontxa, Bilbo eta Gasteizko Legebiltzarra, eta bide horretan zehar, beste 38 herri lotuko dituen 201,9 kilometroko giza katea.

12:30 Giza kate amaierako ekitaldia.

13:30 Jai giroa Donostian, Bilbon eta Gasteizen iluntzera arte.

USURBIL

9. kilometroa: Lasarte-Oria.

10. kilometroa: Lasarte-Oria.

11. kilometroa: Zubieta-Usurbil.

12. kilometroa: Usurbil.

13. kilometroa: Andoain.

14. kilometroa: Andoain.

15. kilometroa: Urnieta-Aginaga.

16. kilometroa: Astigarraga.

17. kilometroa: Hernani.

ORIO

18. kilometroa: Hernani….

Guztira gutxienez beharko den jendea: 1.000 lagun Usurbilen (11 eta 12 kilometroetan, Troiatik Kaparotzera), beste 250 lagun Aginagan (15. kilometroan, Aginaga erdialdean).

Informazio gehiago:

Facebook: Gure Esku Dago Usurbil.

Twitter: @GureEskuDagoU

Web orrialdea: gureeskudago.eus (giza katean Internet bidez bidez izen emateko aukera, gizakatea.gureeskudago.eus atarian. Izen ematerakoan kontuan izan zubietar, usurbildar eta aginagarrak zein kilometrotan egongo diren).

Antolatzailea: Gure Esku Dago.


Erregeari buruzko lehiaketan 5 finalista


Fiskaltzak errefusatu egin du Otegi askatzea

Vicente Gonzalez Mota fiskalak uste du argudiatutako "gertaera politikoak prozesuaren bilakaeratik" kanpo daudela.

Auzitegi Nazionaleko Fiskaltza Arnaldo Otegi Batasunaren bozeramaile ohia askatzearen kontra agertu da defentsak argudiatutako "gertaera politikoak prozesuaren bilakaeratik" kanpo daudelakoan. Vicente Gonzalez Mota fiskalak horixe adierazi dio epaitegiari ohar batean.

Jone Goirizelaia Otegiren abokatuak astelehenean aurkeztu zuen ezker abertzalearen buruzagia askatzeko eskakizuna, azken hilabeteotako "gertaera politikoen bilakaerak" hori exijitzen zuela argudiatuta.

Izan ere, atxiloketan poliziaren txosten batzuk hartzen ziren oinarri, alderdi abertzaleak "ETAren estrategiarekin" bat egiten zuela eta haren "menpe" zegoela ziotenak. Bada orain, Otegiren defentsak uste du "gertakari politikoek" argudio hori "gezurtatu" dutela.


Ahal Dugu-EquoBerdeak alderdiak exijitu dio Udal Gobernuari "orain arteko hondartza zaintza zerbitzu berbera eskaintzen jarraitzea"

Hondartzako zaintzaren inguruko hainbat eskaera luzatu dizkio Ahal Dugu-Equoberdeak taldeak Udal Gobernuari.

Azken urteetan Gurutze Gorriak "oso zerbitzu profesionala" eskaini duela iritzita, "zerbitzu bera eskaintzen" jarraitzeko exijitu dio Ahal Dugu-EquoBerdeakek udalari. Azaldu dute "Gipuzkoako hondartza arriskutsuenetarikoa" dela Zarauzkoa, eta ezin dela "udal gobernuaren gaitasunik eza eta arduragabekeriagatik sorospen zerbitzu murriztu eta ez-askirik" izan. Horrez gain, exijitu dute zerbitzu horrek osasun eta administrazio arloetan ere kalitate berbera izaten jarrai dezan.

Surf guneen kudeaketa "eraginkorra eta erreala" izan dadin ere eskatu dute, "denok bainuaz lasai gozatzeko". "Ez dezagun ahaztu hondartza leku publikoa dela eta ez harekin salerosketan ibiltzeko gunea", gehitu dute.

Azkenik, Foru Aldundiari eskatzen diote beharrezko pausoak emateko Gipuzkoan ere hondartzen kudeaketa aldunditik egin dadin.


Behiak, zaldiak eta ardiak Amasamendiko lurretan

Atzo, maiatzak 1, Amasamendiko larre irekiera ekitaldia ospatu zen Komizarko parkean. Azarora bitarte, 80 behi eta beste hainbeste zaldi ibiliko dira Amasamendiko lurretan, ehunka ardirekin batera:

Argazkiak

Tolosaldeko onura publikokoa den mendi sailak txukun mantentzeagatik, eskerrak jaso zituzten Amasako ganaduzaleek Udalaren eskutik. Hamaiketakoa egin zuten ekitaldiarekin amaitzeko.


Tortura salaketak ez ikertzea egotzi dio Gorenak Auzitegi Nazionalari

Auzitegi Gorenak "kezkagarritzat" jo du Europak Espainia behin eta berriro zigortu izana torturak ez ikertzeagatik. Atxiloaldian tratu txarrak ekiditeko neurriak zorrotz aplikatzea exijitu du.

Iñigo Zapirain ETAko kideak egindako tortura salaketa ikertu ez izana aurpegiratu dio Auzitegi Gorenak Auzitegi Nazionalari. Torturak ikertzea beharrezkoa dela eta inkomunikazioak irauten duen bitartean polizia gehiegikeriarik ematen ez dela bermatu beharra dagoela gogoratu dio Gorenak.

Hala dio Auzitegi Goreneko epai-mahaiak Iñigo Zapirain, Beatriz Etxebarria eta Saioa Sanchezen kontrako epaia baliogabetzeko eta epaiketa berriro egiteko agintzen duen ebazpenean.

Zapirainek Guardia Zibilari emandako testigantza torturapean egin zuela adierazi zuen eta, ondorioz, epailearen aurrean ukatu egin zuen atxilo-aldian aitortutakoa. Saioa Sanchezen kontrako froga bakarra Zapirainek Guardia Zibilari inkomunikazio-aldian egindako deklarazioa izan zenez, Sanchezen defentsak helegitea aurkeztu zuen.

Auzitegi Gorenak azpimarratu du Saioa Sanchezen kontrako froga bakarra Zapirainen deklarazioa izanik, Auzitegi Gorenak haren tortura salaketa ikertu egin behar zuela, eta, ikerketa baztertuta, zuzenbidea urratu zuela.

Horrez gain, Auzitegi Gorenak “kezkagarritzat” jo du Giza Eskubideen Europako Auzitegiak Espainia behin eta berriro zigortu izana tortura salaketak ez ikertzeagatik.

Salaketa horiek ez ikertzeak justiziari zilegitasuna kentzen diola ohartarazi du eta gogora ekarri du poliziaren lehen betebeharra atxilotuta dauden pertsonen segurtasuna bermatzea dela.

Ildo horretan, Gorenak dio atxilo-aldian torturak eta polizia gehiegikeriak ekiditeko neurriak zorrotz aplikatu behar direla, atxilotuen eskubideak eta segurtasuna bermatuz.

Auzitegi Nazionalak 15 urteko kartzela-zigorra ezarri zien hirurei, INEMen bulego baten aurka, Bilbon, lehergailu bat jartzea leporatuta.


Langile bat zendu da Heletan, elektrika habe batetik erorita

EDF Frantziako argindar konpainian lan egiten zuen 50 urteko gizonezkoak. Ikerketa abiatu du Baionako prokuradoreak.

Lan istripu batean 50 urteko gizonezko bat hil zen atzo goizean, Heletan (Baxenabarre). Sudouest kazetaren arabera, EDF Frantziako argindar konpainiaren elektrika habe batean ari zen lanean, lurretik hamar metroko altuerara. Kable bat mozten ari zela, argindar habea erori eta harekin batera jausi zen gizonezkoa. Hormigoizko zutoina haren gainera erorita zuela atzeman zuten larrialdi zerbitzuek, hilda.

Baionako prokuradoreak ikerketa bat abiatu du elektrika habea zergatik erori zen ikertzeko. Izan ere, beheko oinarritik zegoen hautsita zutoina.


Favelan iraun nahian

'Pacificado' filmak giza harremanei erreparatzen die, pobrezia eta indarkeria giro betean. Paxton Wintersek bertako komunitatearekin elkarlanean osatu du lana

Olinpiar Jokoak ospatzeko su festari urrunetik, favelatik begiratzen dio Tati 13 urteko neskatoak (Cassia Nascimento). Bera bizi den Rio de Janeiroko favela berekoa da Jaca (Bukassa Kabengele), hamalau urtez preso egon ostean auzora itzuliko dena. Orduan ezagutuko dute elkar aita-alabek, eta, gainerako auzokideek bezala, bizirik irauteko borroka baten erdian garatu beharko dute harremana. Indarkeria giroa eta pobrezia nagusi diren giro horretan, giza harremanei erreparatu die Paxton Winters zuzendari eta gidoigileak Pacificado filmean. Sail Ofizialeko lehian aurkeztu zuen lana, atzo.

Egun nahasiak dira favelan, eta ez Olinpiar Jokoen ondorioz Poliziak plan baketzaile berezia martxan duelako. Tatiren amak (Debora Nascimento) droga mendekotasuna du. Jaca, berriz, auzoko nagusia zen aspaldi, baina bizimodua aldatu nahi du espetxetik atera berritan. Eta ez zaio erraza egingo. Izan ere, beste edozein lekutan bezala, nork bere arazoak ditu, baina favelako dinamikek, gainera, ezinbestean zipriztintzen dituztelako denen bizitzak. «Faveletan, boterea trafikatzaileek dute», azaldu zuen Wintersek. «Jaca ere sistema horren barruan dago, eta oso zaila zaio ateratzea. Horri buruz hitz egin nahi nuen: zer-nolako erronkak eta sakrifizioak dakartzan sistema horretatik urruntzeak eta aldi berean ohorea mantentzeak». Zuzendaria Lantaldeko kideak alboan zituela mintzatu zen —besteak beste, ekoizle jardun duen Darren Aronofsky zinemagilea—.

Tiro hotsen gainetik

Wintersi ez zaio arrotza filmak kontatzen duena, duela zortzi urte hasi baitzen Morro dos Prazeres favelako komunitatearekin duen harremana. Bertan bizi da, nahiz eta hasieran ez zen hori bere asmoa. Maga Wellington komunitateko kide eta filmean gidoilari eta laguntzaile aritu denak gonbidatu zuen arte. «Ideiak beldurra ematen zidan, eta horri aurre egitea erabaki nuen. Hilabete batzuk geratzea pentsatu nuen. Baina lehen sei hilabeteetan komunitatea asko ireki zen, eta ez nuen alde egin nahi izan. Eta zortzi urte igaro dira jada».

Duela hiru urte hasi zen filma osatzen, komunitatearekin lankidetzan. Haren lana, batez ere, bizilagunei entzutea izan da, galderak egitea eta behatzea, haren hitzetan: «Ni bitartekoa besterik ez naiz; filma haiena da». Hala sentitzen dute bizilagunek, Magalhaesen esanetan ere, eta haiek gabe filmatzea ezinezkoa izango litzatekeela gaineratu zuen. Jakinarazi zutenez, berrehun auzokide inguru kontratatu zituzten —Cassia Nascimento protagonista tartean—, eta hainbatek sektorean lanean jarraitzen dute gaur egun.

Aukerak falta baitira faveletan, Bukassa Kabengele aktoreak irmo salatu zuenez. Filmaren berezitasuna da, haren ustez, protagonista egiten duela baztertutako komunitate bat. «Brasilen, herritarren %54 dira beltzak, eta gazteen artean hilkortasun tasak beldurgarriak dira. Oso herrialde arrazista batean bizi dira, eta kriminalitateari lotuta baino ez dira agertzen. Hala, film ausarta iruditzen zait, favela batean sartu eta, tiroetan baino gehiago, giza eta gizarte harremanetan jarri duelako arreta». Azaldu zuenez, tiroketak maiz entzun zituzten filmaketan ari zirela. «Ni han bizi izan nintzen hilabeteetan egunero entzuten ziren tiro hotsak, gizon eta emakume beltzen aurkako indarkeria. Gaitasun handiko jendea da; haientzako aukerak falta dira Brasilen».


Xaboi eta lorezaintza ikastaroak eratu dituzte

Udalak EHNE sindikatuagaz batera eskainiko ditu ikastaro hauek.

Xaboiak eta krema naturalak egiteko prozesua eta lorezaintza. Horiek biak dira udalak EHNEgaz batera prestatu dituen ikastaroak. Lehenengoa apirilaren 25ean hasiko da, eta maiatzaren 2an eta 9an izango du segida. Hamalau lagunek eman dute izena, momentuz, ikastaroa honetan. Lorezaintza tailerra maiatzaren 16an hasiko da, 23an eta 30ean eta ekainaren 6an jarraituz. 11 lagunek agertu dute interesa oraingoz.

Ikastaroetan apuntatu gura dutenek liburutegira hurreratu behar dute. Gainera, ordutegia eta beharrezko informazioa ere jasotzea posible izango dute bertan.


Kurtzebarrikoen uholde berdea

Ikasturtearen amaiera herritar guztiekin ospatu gura izan zuten zapatuan Aretxabaletako Kurtzebarri ikastetxekoek eta, horretarako, herri guztia girotu zuten. Herria girotu bai, eta kolore berdez jantzi ere bai, ikasle, guraso eta langileek zeramatzaten elastiko eta puxika berdeekin. Kalejira, erraldoiak, antzerkia, bazkaria eta, amaitzeko, dantzaldia izan zuten ospakizuna borobiltzeko.

ARGAZKI GALERIA


Jaietako su artifizialen harira, bide mozketak Irunen

Bi su artifizial ikuskizun daude jaitean

Hilaren 28tik 29rako gauean (00:15ean) eta uztailaren 1ean (22:45ean) su artifizialen ikuskizunak egingo dituzte Irunen. Horren harira, udalak hainbat bide mozketa izango direla adierazi du. Honakoak:

Egun horietan, Santiago bidetik eta Artiako ubidearen arteko bidegorri zatia moztuko dute, goizeko 08:30etik suak bukatu arte. Ingurune horretan, ikusleek zonalde hauek izango dituzte prest suak ikusteko.

Irungo saihesbideko trafikoa moztuko da ere suak bitartean. Udaltzaingoaren azalpenei jaramon egitea eskatu du udalak.


SOSLAIA/ Julio Lafuente, "pertsonen unibertsitatea"

Julio Lafuente

Aljebrako katedraduna eta errektoregaia

Aljebrako katedraduna, eta unibertsitatean sartzeko proben koordinatzailea. Horixe da egun Julio Lafuente errektoregaia. Hainbat errektorerekin aritu da aurretik, tartean Antonio Perez Pradosekin, Juan Garcia Blascorekin eta Pedro Burillorekin. Esperientzia eta profesionaltasuna azpimarratu ditu Lafuentek, hain zuzen ere.

Irakasleak, ikasleak, langileak. Horiek dira unibertsitatea osatzen eta martxan jartzen duten pertsonak, Lafuenteren programaren arabera. Bakoitzaren jardueraren profesionaltasuna eta haien parte-hartzea nabarmendu ditu errektoregaiak. Egungo egiturak berritzeko beharra azpimarratu du, baina ez du bere taldea nola osatuko duen aurreratu. Administrazioko eta zerbitzuetako langileen zereginari eta haien lan baldintzei buruz, zabalik dagoen eztabaida konpontzea premiazkotzat jo du.

Ikasketak.Irakaskuntza Nagusien Europako Espazioak izanen duen eragina jasotzen du Lafuenteren programak. «Titulazioen mapa aldatuko da laster; 2008tik 2011a bitarte egin beharreko lana da hori». Giza baliabideak profitatzea, eta ezagutzaren gizartea bultzatzea jo ditu helburutzat.

Ikerketa. NUPeko ikerketa lanak bultzatzeko eta urratsak egiteko beharra jasotzen du Lafuentek bere programan. Beste unibertsitateekin eta enpresekin elkarlana egiteko aukera azpimarratzen du, halaber, bai eta ikerketaren arloko lanak ebaluatzeko beharra ere. Ebaluazio lan hori barrutik zein kanpotik egin beharko litzateke, Lafuenteren arabera.

Gizartearekin konpromisoa. Arlo horretan, hainbat lan ildo: ezintasunak dituzten pertsonekiko arreta; baliabide ekonomiko urriko ikasleek unibertsitatean sartzeko aukera izan dezaten bideak jorratzea; lana eta familia uztartzeko politikak bultzatzea; ingurumenaren aldeko neurriak.

Euskara. Ez du toki berezirik Lafuenteren programan. Unibertsitateak euskara plana onartu berri duela azpimarratu du, eta bete egin behar dela. Arazo ez, baizik eta konponbidea izan behar duela euskarak erran du errektoregaiak.


Haur literatura ikastaroa egingo dute Zumarragako Udal Liburutegian

Benjamin Barandalla haurrei ipuinak kontatzen Zumarragako liburutegian, hilaren 24an berriz izango da ahozko tradizioko ipuinak kontatzen

Zumarragako Udal Liburutegiak haur literaturaren inguruko ikastaroa antolatu du. Imanol Mertzerok emango du, euskaraz. Azaroan izango da, astearteetan, Zelai Arizti Kultur Etxean.

Ikastaroan liburuen aukeraketa egiten erakutsiko du Mertzerok, baita ipuinen irakurketarako teknikak ere. Gurasoei eta irakasleei zuzenduta dagoen arren, tailerra irekia da. Izen-ematea zabalik dago jada Kultur Etxean.

Azaroan, asteartero, 18:00etatik 19:30ra izango da. Ikastaroan azalpen teorikoak eman baino, indarra prozeduratan jarriko du gidariak. Talde lana nagusi, behaketa, teoria azalpen laburra, teknika ikaspenak eta eztabaidak izango dira ardatzak.

Mertzerok, partehartzaileen artean, ezinbesteko bibliografia banatuko du, bibliografiari lotutako azalpenak eman eta ibilbide bibliografikoak proposatuko dituelarik.


Cikautxok 600 lanpostu sortuko ditu inbertsio planaren bitartez

Europako Inbertsio Bankuaren 26 milioi euroko mailegua lortu du, kautxoa ordezkatuko duten material ekologikoak garatzeko. Berriatuko egoitzan bilduko dira inbertsioak


Euskal Irratiek 'Piper eta gatz' saioa emango dute egunero, eguerdian

Marie Agnes Gorostiagak irratsaio berri bat aurkeztuko du larunbatetan, 11:00etatik 13:00etara

Gatza eta piperra mikrofono aurrean jartzea funtsezkoa da entzuleak erakartzeko, eta Iparraldeko Euskal Irratiek Piper eta gatz izeneko magazina jarri dute martxan. Astelehenean estreinatu zuten programa, eta hemendik aurrera astelehenetik ostiralera emango dute, 12:00etatik 13:00etara. Ximun Uthurralde esataria da emankizunaren gidaria. Besteak beste, ekonomiaz, osasunaz, historiaz eta kontu zaharrez ariko da. Iparraldeko Euskal Irratiak federazioko emisora guztietan entzun ahalko da: Gure Irratia, Irulegiko Irratia, Xiberoko Botza eta Antxeta Irratia.

Euskal Irratien beste irratsaio berria Marie Agnes Gorostiagak aurkeztuko du, larunbatetan, 11:00etatik 13:00etara —aste honetan estreinatuko dute—. Asteburuko kultur ekitaldiek pisu nabarmena izango dute programan, eta Lapurdin, Nafarroa Beherean eta Zuberoan antolatzen diren ekitaldi garrantzitsuenen berri emango du esatariak.

Informazioaren alorrean, 06:30etik 09:00etara, Pantxika Arranbidek emango ditu berriak, eta 11:00etatik 13:00etara artekoak, Iulen Giressek. Goiz Berri saioa, 07:00etatik 09:00etara, Battitt Crouspeyrek eta Kristof Arotzenak aurkeztuko dute denboraldi honetan. Maia Muruagak Kulturalea saioa zuzentzen jarraituko du, 11:00etan; eta musikari eskainitako Kantuz kantu saioari eutsiko dio larunbatetan, 16:00etan. Igande goizak Pantzo Hirigaraik aurkeztuko ditu.

Astelehenetan arratsaldez Mintzaleku eztabaida saioa entzun ahalko da, Jojo Bidarten eskutik. Ostiraletan, berriz, laborantzari buruzko emankizuna aurkeztuko du Maite Lephaillek. 21:00etan, laguntzaileen emankizunak emango dituzte: musika arlokoak, ekologiari buruzkoak eta diasporaren inguruak —8 Herrialdeak Zuzenean—. Bertsoak eta errugbia ere ez dira faltako.


Indarkeria matxistaren prebentziorako 'Hi Haiz Hi!' jaialdia hilaren 19an egingo dute

Tolosako Udalaren Berdintasuna eta Gazteria sailek bultzatuta, Leidorren hilaren 19an egingo den indarkeria matxistaren prebentziorako jaialdia, Hi Haiz, Hi! izenekoa, aurkeztu dute. Herriko hiru ikastetxeetako Batxiler II. mailako ikasleek antolatu dute, udalarekin batera, eta Beldur Barik kanpainaren barruan dago kokatua. Jaialdiaren helburu nagusia indarkeria matxistaren aurrean gazteek kontzientzia hartzea da. Bigarren helburu bat ere bada, ikasleek dirua biltzea beren ikasturte amaierako bidaiarako.

Emakumeenganako indarkeriaren aurkako kanpaina da Beldur Barik. Miren Urkola Berdintasun zinegotziak esan duenez, "gazteekin egiten den ekimena da, beldurrik gabe bizitzeko aldarrikapena egiteko". Hi Haiz Hi! jaialdia prestatzeko hiru ikastetxeetako ikasketa buruekin bilerak egin ditu udalak. "Oso jarrera positiboa azaldu dute hiru ikastetxeetako ordezkariek", azaldu du Mikel Arreseigor Gazteria zinegotziak.

Lehen harremanen ondoren, hitzaldia egin zen hiru ikastetxeetan, "gazteek kontzientzia hartu, jaialdiaren garrantziaz jabetu, eta jaialdia aurkezteko", esan du Arreseigorrek. Astero koordinazio bilerak egin dira ikasleekin, jaialdiaren edukiak lantzeko. Bestalde, Box-A elkarteko Vanessa Alzate eta Ibai Luke sormen aholkularien laguntza izan dute. Hauek gazteekin bildu dira ostegunetan eta beraiekin kamisetak eta txapak landu dituzte jaialdian bertan salgai jartzeko.

Jaialdia 20:00etan hasiko da eta sarrerak bost eurotan erosi ahalko da. Bertan hainbat emanaldi izango dira: musika taldeak, abestiak, dantza ikuskizunak... Emanaldi horien arteko lehiaketa egingo da eta epaimahaia emakumeen taldeko kideek eta arte eremuko gazteek osatuko dute. Hiru aurkezle izango dira: Hirukideko Maialen Zubillaga, Laskoraineko Ane Aierbe eta Orixeko Josu Lekubide. Aurten Hi Haiz, Hi! hirugarren jaialdia izango da, eta lehen aldiz ez da disko jairik egingo. Aurkezpenean, jaialdira joateko gonbitea egin dute.

Ikasleen ordezkariek azaldu dutenez, "ikaskideak asko inplikatu dira eta jaialdiari garrantzia handia eman zaio". Indarkeria matxista lantzerakoan, hainbat hausnarketa jaso dituzte: "Indarkeria ez da bakarrik jotzea edo etxean tratu txarrak izatea, badaude beste indarkeria modu batzuk, eta horren kontzientzia hartu eta egunero gertatzen dela ohartzea izan da jaso duguna".


Artile bilketa egingo du Urkomek Urola Kostan

Urola Kostako Landa Garapaneko Elkarteak, Urkomek, artilea jasotzeko zerbitzua eskainiko du eskualdean, lehenengo aldiz.

Horretarako, 50 ardi baino gehiago dituzten baserritarrekin, idatzi baten bitartez harremanetan jarri da Urkome, eta izendatutako puntuetara artilea eramateko aukera emango zaie. Artilea jasotzeko duen edozeinek ere eraman dezake.

Bilketa, uztailaren 4an, asteazkenean, egingo da. Artilea bezperan eraman beharko da bilketa gunera eta ondo itxitako zakuetan batuta eta lehorra egon beharko du. Egun horretan euria eginez gero, bilketa bertan behera geldituko litzateke eta beste egun batean egingo litzateke, uztailaren 14an.

Bilketa puntuak Urola Kostako Udal Elkatearekin eta Urola Erdiko Mankomunitatearekin adostuta egin dira:

Azpeitia:

. Lapatx zabortegia. Ordutegia: :8:00 – 13:00 eta 15:00-18:00

Aia:

. Etxetaballa

. Azkue

. Ostolaza

. Lokate

. Illarramendi

. Mañarin-Zelai

. Ubegun

. Urdaneta

. Urteta zabortegia. Ordutegia: 8:00-14:00

Zumaia:

. Joxe Maria Korta Poligonoan (Kemen enpresaren ondoko partzelan).

Informazio gehiago: 943 81 65 00 (Urkome)


«Dobera da gazteentzako bandera bat, erronka bat, euskera delako errebeldia bandera»

Lau urte eginda, Dobera Euskara Elkarteko lehendakari izateari utziko dio Jexux Eizagirre Portillok. «Bizi guztirako postuen kutsua kaltegarria da!». Proposamenak aurkeztu daitezke Doberan.

Udaberrian egingo den Doberako urteko batzarrean aldatuko da egungo zuzendaritza taldea. Izan ere, Jexux Eizagirre Portillo lehendakariak ez du postuan segiko, eta berarekin batera utziko dute kargua beste batzuek. Zuzendaritzako kide izateko proposamenak egin daitezke Doberan edo dobera@dobera.eus helbidean. Eizagirrek badauka ideia, nondik jo lezakeen haizeak.

Lau urte egin dituzu Doberako lehendakari. Nolatan animatu zinen pausoa ematera?

Ez nuen nire burua aurkeztu. Lehenago ere izana naiz zuzendaritzan, hain zuzen, Kronika sortu zeneko urte haietan. Alde horretatik baneukan esperientzia. Baina proposatu egin zidaten; Eñautek (Agirre) esan zidan. Berarekin ondo moldatzen nintzenez, batera sartu ginen.

Zein erronkari aurre egiteko ideiarekin hasi zineten?

Ideiak berehala etorri ziren. Eñautek bazeukan buruan Burbunak eta Etsayak, eta nik, Ipuin Faktoria. Ipuinetan (mundu guztikoak antzekoak dira), badago mezu unibertsal bat, eta beraz, buruan neukan euskera erabiltzekoa beste kulturekiko zubi gisa. Horiek izan ziren lehenengo bi proiektuak. Gero beste batzuk sortuz joan ziren; esate baterako, Bota Bertsoa. Eta lehendik zeuden proiektuei ere jarraipena eman nahi genien, noski; udalekuak... Eta Kronikari, noski. Kronika zen eta da proiekturik garrantzitsuenetarikoa. Kronikarekiko hartu genuen erabakia izan zen kazetaritza independientearen alde egitea, eta horretarako, nik bateren bati ikasi nion onena zela kazetaria bakean uztea bere lanean. Uste dut erabaki ona izan zela. Hori da kazetaritza independientearen baldintza.

Nahikoa lan eginda bukatu duzu, orduan.

Ez dut bukatu erreta edo nekatuta edo estresatuta. Fresko nago. Baina ikusten dut lau urte baino gehiago kaltegarria dela. Bizi guztirako postuen kutsu hori hartzea kaltegarria da norberarentzat, erakundearentzat eta denentzat. Eta uste dut hau tokatzen zaiela gazteei. Ikusi dudana urte hauetan izan da euskera, batetik, dela euskaldunon nortasunaren estandartea. Baina, aldi berean, euskera da faxismoaren banderetako bat. Hori ikusten da gaur egun VOXekin eta Nafarroan, eta Nafarroa guretzat ez da arrotza, Kronika Nafarroan ere zabaltzen baita. Bertan gertatzen dena euskeraren kontra ez da gauza bat guri ez dagokiguna. Gainera, ikusi izan dugu Kronika bera Gasteizko Parlamentura eraman zuela PPk, diru-laguntzak kentzeko. Aitzakia jartzen zen urtero eskela bat, baina asmoa zen euskerari, Kronika baita hemen inguruan euskeraren erreferente bat, zuzen-zuzenean jotzea. Horregatik uste dut hau dela gazteentzako bandera bat, erronka bat, euskera delako errebeldia bandera. Gazteak dira eguzkia goizeko 08:00etan bezala; egun guztia dute beraientzako, batetik, eta bestetik, ez dauzkate guk dauzkagun zauri, labankada, ikusiezin eta motxilak. Horregatik uste dut hau dela gazteentzako erakunde aproposa.

«Kronika da egunero-egunero xirimiria bezala bustitzen dijoan proiektua»

Izango dituzte proiektu berriak. Gainera, ez nago konforme esaten denean gazteak insolidarioak direla. Beraz, uste dut Doberaren bandera ere gazteek hartu behar dutela.

Kronikak ere badauzka erronkak, hortaz!

Doberak daukan proiektu garrantzitsuenetakoa da. Orain lauzpabost urte entzun nion Aldundiko euskera teknikari bati ari zirela alderatzen herrietako datuak eta euskeraren inguruko nolabaiteko hobekuntzak, eta Hernani zela bere tipologiako herrien artean emaitza onenak zeuzkanak; hobera gehien egin zuenetako bat. Eta esaten zuten hori zela Kronikari esker, Kronika zelako egunero-egunero xirimiria bezala bustitzen dijoan produktu bat. Hor dago, Erritmoa, kazetariaren batuta liburua ere; horko teorizazio guztiaren oinarria Kronikan dago. Gero sortu da Euskara Ari Du mugimendua ere, Hernanin, eta izango du bere eragina.

Zuzendaritza utzita, guztiz utziko duzu Dobera?

Proiektu batzuk, martxan jarri ditugunak edo jarri nahi ditugunak, ez ditugu utziko, inplikatuta gaudelako. Esate baterako, nobela grafikorako finantziazioa lortzen jarraituko dut. Baita ere, segiko dut Ereñotzuko aurreko udalak babestutako proiektuarekin, Jon Zabaletaren komiki bat hitanoan ateratzekoarekin. Eta Ipuin Faktoriatik, ipuinak kontatzeko deituz gero, prest nengoke. Oso esperientzia aberasgarria izan da Saharako ipuina Chejekin kontatzea, hark arabieraz eta nik euskeraz, edo Senegalgoa Bubaren wolofez... Eskoletara joan eta horrelako ekintzak egitea aberasgarria da. Askotan hitz egiten da aniztasunaz, eta egin behar dena da praktikan jarri.

«Buruan neukan euskera erabiltzea beste kulturekiko zubi gisa»

Datorrenarentzat zein erronka ikusten dituzu?

Euskaldun batzuk badaukagu joera bat elkarren kontra jartzekoa, dozena boto gehiago lortzearren, adibidez. Baina baita bestelako gauzetan ere. Uste dut horretan ez dutela erori behar. Ez dakit gu erori ginen, asmoa behintzat ez zen hori. Kondenatuta gaude euskaldunak elkarrekin hitz egin eta adostera, eta errespetatzera gu ez bezala pentsatzen duen jendea. Hori da, nik uste, erronka. Uste dut oraindik falta zaigula euskaldunoi ikastea kontrobersia ez dela txarra. Adibidez, Iruña-Veleiaren kasuan. Progresoa egongo bada, kontrobersiak egon behar du, bestela, beti jarraitzen duzu lehengo bidea. Ekialdeko kulturatan, adibidez, asimiliatua dute kontrarioak egon behar duela aurrera egiteko. Iruña-Veleiaren kasuan, esaterako, bereiztu genuen postura pertsonala (gutako batzuk Iruña-Veleia argitzearen alde gaude pertsonalki), baina Dobera bezala, ahalegindu ginen alde batekoak eta bestekoak entzuten. Aldekoak etorri ziren; Elexpuru eta... Baina Lakarrari ere gonbidapena egin zitzaion. Uste dut bidea hori dela. Nahastea iritzia eta pertsonak kaltegarria da, pertsonak beti errespetatu behar dira iritzien gainetik. Axeri Dantzaren inguruko dokumentala egitea ere niretzat atsegina izan da. Zumaiarra naiz, baina nahiko begi objektiboekin ikusi ahal izan ditut Axeri Dantzaren tripak. Ikusten da dela Hernaniko herriaren nortasun seinaleetako bat, eta gainera, musika eta dantzarekin, integratzeko modu oso on bat. Hor ere, Luis Telleriaren ekarpena ezinbestekoa izan zen berak sortu baitzuen axeri dantzariaren figura, eta kontrobersia haundiarekin! Baina azkenean alde guztietatik onartu dute. Beharbada ez da esportatzeko gauza bat, hemen bakarrik funtzionatu dezake. Ez naiz harritzen hernaniarrentzako harrotasun puntu bat izatea.


Meditazioa gorputza eta burua gelditzeko beharra Oier Gorosabelen eskutik

Gizakiaren bizimoduak berezkoa du tentsioa: lana dela, harreman pertsonalak direla… bizirauteko zereginak nekatu eta higatu egiten gaituzte pixkaka. Horregatik, tarteka atsedena hartu beharra izaten dugu; gure gorputzak autosendakuntzarako eta indarberritzerako dituen errekurtsoak ongi erabiliz gero, denbora gutxira eguneroko bizimodura itzultzeko prest egongo gara. Gainera, atseden une horiek eguneroko gorabeheren gainean pentsatu, hausnartu eta ondorioak ateratzeko baliatzen ditugu; hartara, indarberritze prozesua osoa izaten da, fisikoa zein mentala.Gaurkoan Oier Gorosabelek meditazioa izan du mintzagai.

https://bilbohiria.com/docs2/2018/osasuna/180529_osasuna_Oier_meditazioa.mp3

Deskargatu hemen.


Garaipen garratza

Bera Berak 33-32 irabazi dio Corona Brasovi, baina EHF kopatik kanpo geratu da, joaneko partidan bost golen aldeaz galdu baitzuen

Kito. Egin du Super Amara Bera Berarenak EHF kopan. Donostiako taldeari maldan gora jarri zitzaion bigarren kanporaketa, Errumanian, joanekoan, bost golen aldeaz galduta. Etxean kanporaketa iraultzea beste aukerarik ez zuen aurrera egiteko. Eta kale egin zuen asmo horretan. Irabazi, irabazi egin zuen itzulikoa, baina erdibidean geratu zen, gol bakar batengatik nagusitu baitzitzaion Corona Brasovi atzo Gaska kiroldegian: 33-32. Beraz, lehiaketatik kanpo gelditu zen.

Nahi baino gutxiago lehiatu eta gozatu ahal izan dute donostiarrek EHF kopan. Kolpea da, itxaropena baitzuten lehiaketa horretan aurrerapausoa emateko. Baina beste aldi batean izan beharko du. Kanporatzeari zerbait ona bilatzekotan, Bera Berak aukera izango du orain Espainiako Ligan eta kopan buru-belarri aritzeko. Balorazio hori, baina, egun batzuk igarota egin beharrekoa da, atsekabea pasatutakoan.

Donostiarrek argi zuten egitekoa aukeraren bat izateko: sendo aritu behar ziren defentsan, bizkor jokatu eta eraginkorrak izan erasoan. Hori egin ezean, oso zail izango zuten Brasov ustekabean harrapatzea. Ondo bete zuten egitekoa lehen hogei minutuetan, eta horri esker, hiru golen aldea lortu zuten: 12-9. Helburua lortzeko bidean ziren. Egiten ari zirenari eutsi egin behar zioten.

Baina Brasoveko entrenatzaileak hutsartea eskatu zuen, eta etenalditik bueltan, goitik behera aldatu zen neurketa. Timoxenkovak harresia eraiki zuen atean, eta erasoan, Tirca etxekoen defentsa zigortzen hasi zen behin eta berriro. Hala, errumaniarrek 2-9ko partziala lortu zuten lehen zatiko azken hamar minutuetan: 12-9tik 14-18ra pasatu zen emaitza. Bigarren zatia falta zen jokatzeko, baina miraria behar zuen Bera Berak sailkatzeko: bederatzi golen aldeari buelta eman behar zion ordu erdian. Ez zen halakorik gertatu. Gutxienez, irabazten saiatu ziren etxekoak, eta hori, behintzat, lortu zuten, azken minutuetan behetik gora eginda. Garaipena azkenean, baina garaipen garratza.


Judimendiko Gazte Asanblada: bi hamarkada auzoa pizten

20 urte bete ditu Judimendiko Gazte Asanbladak, eta maiatzaren 23an ospatuko dute egun osoko jaialdi batekin.

20 urte baino gehiago igaro dira Judimendiko gazteen lehenengo asanblada deitu zenetik, Sutaustegi Parkeko Etxetxoa tabernan -gaur egun Zabaltegi-. 30 lagun inguru hurbildu ziren lehen hitzordu hartara, gazte asanbladako kideek azaldu dutenez: "Beste auzo eredu bat amesten zuten gazteentzako topaleku bila zebiltzan auzokideak ziren".

"Gogoratzeko, borrokatzeko, elkar ezagutzeko eta ospatzeko" egun osoko egitaraua antolatuko dute maiatzaren 23an. Oraingoz egitarauaren inguruko xehetasun gehiago eman ez badute ere, data gordetzera gonbidatu dituzte asanbladako kideak eta kide ohiak, Judimendiko bizilagunak eta animatzen den oro.

20 urte, hamaika belaunaldi

Jendartea bezala, auzoa eraldatuta dago gaur egun, baina duela bi hamarkada gazte ero batzuek piztutako txinpartak bizirik jarraitzen du Judimendin.

1998an Judimendiko Auzo Elkarteko gazte komisioan elkartu ziren gazte batzuk; ondoren, hain instituzionalizatuta egongo ez zen bide herrikoiago bat bilatzeko asmoz, Judimendiko Gazte Asanblada sortzea erabaki zuten, 1999. urteko udaberrian.

Orduan ezarritako helburuei eutsi dio gazte asanbladak urte hauetan: "Gazteentzako espazioak aldarrikatu eta lortu dituzte, auzoko jai herrikoien antolakuntzan izan dira, kaleak hartu dituzte eta komunitate polita sortu dute", azaldu dute asanbladako kideek.

"20 urte hauetan asko izan gara Judimendiko Gazte Asanbladaren parte izan garenak", gaineratu dute; eta asanbladaren historia proiektu beraren inguruan batu diren hainbat belaunaldiko kideek" sortu dutela diote.

Mosaiko irudi bat sortu dute gazte asanbladako hainbat belaunaldiko kideekin. / JGA

Espazioen beharra

Auzoko gazteentzako lokala beti presente izan duten aldarrikapena izan da urteotan. Lehenengo gazte lokala 2002an inauguratu zen; okupatzeko indarrak ez zizutela ikusita, lokal handi bat alokatu zuten hainbat urtez.

Gazte asanbladaren hurrengo belaunaldiak hutsik zegoen eraikin bat okupatu zuen 2009aren otsailean; hilabete iraun zuen, baina hazia erein zuen auzoan, eta 2011tik aurrera gero eta jende gehiago hurbiltzen hasi zen asanbladara.

Azkenik, auzoak izan duen hirugarren gazte lokala 2016ko urrian iritsi zen; orduan, SUmendi Espazioa ireki zuen Judimendiko Gazte Asanbladak, Benito Guinea kalean kokatutako lokal huts bat okupatu ostean.


Bertizko Natura-Parkeko dermioetan pagoak mozten harrapatu dute pertsona bat

Foruzaingoko agenteek, Ingurumena Babesteko Brigadako kideek, Sunbillako bizilagun bat salatu dute, Bertiz Parke Naturalean (Oieregi-Bertizarana) pagoak mozten harrapatu dutelako. Mendi Legearen kontrako arau-haustea da, eta, gainera, Parkearen kudeaketa planean eragin zuzena du. Foruzainen isilpeko prebentzio zerbitzu batean harrapatu dute.


Igeldoko Domengina eta militar frantsesa

Hala zioen Lope Martinez Isasti apaiz eta historialari lezoarrak 1625ean Gipuzkoako historiari buruz idatzitako liburuan: “Itsasoko ekaitzei beldurrik ez, eta gizonak balira bezala arraun egiten duten emakume kementsuak ditu leku honek [Pasaiako portuak]. Itsasoan bidaian dabiltzan gizonen faltan, emakume horiek beraien txalupetan erregearen armadako galeoiak eta Ternuatik datozen itsasontziak portuan sartzen dituzte. Nagusiek goretsi egiten dituzte, nahiz eta Gipuzkoako kostan arraroa izan”.

Altzako Historia Mintegiak Estibaus webgunean berreskuratu du Pasaiako portuko emakume arraunlarien historia. Inguruko gizonak itsasoan ibiltzen ziren arrantzan denbora luzez, eta emakumeak ziren portuan itsasontziak sartzen zituztenak. Gainera, Martinez Isastik dioenez, armak erabiltzera ohituta zeuden, eta erasoak jasaten zituztenean, “euren burua defendatu” izan zuten.

Emakume horietako bat Igeldoko Domengina izan zen. 1522an frantsesek Hondarribia hartu zutenean, inguruko herrietara joan ziren militarrak. Martinez Isastik kontatzen duenez, kapitain frantses bat zaldi gainean eta soldadu batzuekin Molinaora joan zen, “gaizkia” egitera. Igeldoko Domengina beregana gerturatu zen txaluparekin, eta tiro bat jota kapitaina hil zuen. Soldaduek gorpua zaldira lotu zuten, eta kapitaina lurperatzera joan ziren. “Horrela erasoaldi guztiak eten ziren inguru horretan”, idatzi zuen historialariak.

Ardoa garraiatzen zuen

Iago Irixoa eta David Martin historialariek egindako ikerketa batean ere azaltzen da bere burua eta ingurukoak defendatu zituen emakumea. Izan ere, 1540an Hondarribitik Pasaiara Bordeleko (Okzitania) ardoa garraiatzeko baimena eman zioten Igeldoko Domenginari, beste emakume batzuei bezala.


CAFeko langile ohi bat amiantoaren ondorioz hil zela dio Osalanek

Osalanek Irungo CAF enpresako langile ohi baten heriotza amiantoaren ondorioz gertatu zela onartu du. Langileen Komisioak (CC.OO) sindikatuaren eskariz ekin zioten langile ohiaren heriotzaren ikerketari, Horren arabera, amiantoarekin etengabeko kontaktua eduki izanaren ondorio zuzena da gerora langileak garatutako minbizia.

Langileak 1946 eta 1995 urte bitartean egin zuen lana CAFen eta iragan urriaren 21ean hil zen. CCOO sindikatuaren arabera, Irungo CAFeko langile baten heriotza amiantoaren ondorioz gertatu izana, enpresaren jarrera agerian uzten du. Izan ere, amiantoa Beasaingo delegazioan bakarrik egon zela adierazi baitzuen enpresak.


Britainia Handiko S.N. : Webber, 'pole'a Silverstonen

Sebastian Vettelek bigarren bukatu du eta Fernando Alonso espainiarrak hirugarren.